Woro ma Lubanga Cwako - Kabedo me Intanet pa Lucaden pa Jehovah\nDUL ME APAR WIYE ABIC\nWoro ma Lubanga Cwako\nDini ducu mono ada yomo cwiny Lubanga?\nWan watwero ngeyo ni man aye obedo dini me ada nining?\nAngagi ma gubedo jo ma woro Lubanga i ada i kare-ni i lobo?\nJEHOVAH obedo Lubanga ma lagwok mada dok mito ni wan omyero wanong ber i telane me mar. Ka waworo en i yo ma atir, wabibedo ki yomcwiny dok wabigwokke ki i peko mapol. Wabinongo bene mot ki kony ma a ki bote. (Icaya 48:17) Kono, tye dini ma kato mia woko ma giwaco ni gin aye gipwonyo lok ada i kom Lubanga. Ento, inongo ni yo me pwonyogi i kom nga ma Lubanga obedo kacel ki ngo ma en mito nongo opokke woko mapat pat.\n2 Dong in itwero ngeyo kit me woro Jehovah i yo matir nining? Pe tyen lokke ni omyero kong inge pwony pa dini mapol ata-ni ducu. Omyero inge lok ma Baibul ada pwony i kom woro me ada ci otum. Me labolle: Cente kikwangala tye ka nyayo peko i lobo mapol. Ka onongo gimini tic me yeko cente meno woko, kit yo ango ma in ibitic kwede? Ibitemme me mako kit ma cente kikwangala nen kwede i wi? Pe. Wek pe obal kareni, ibitemme me mako kit ma cente kikome-ni nen kwede ci otum. Ka dong ingeyo kit ma cente kikome-ni nen kwede, ci dong ngeyo cente kikwangala pe bibedo tek. I yo acel-lu bene, ka ipwonyo kit me ngeyo dini me ada, ci ngeyo dini me goba dong pe bibedo tek.\n3 Pire tek ni omyero wawor Jehovah i yo ma en mito. Dano mapol gitamo ni dini ducu yomo cwiny Lubanga, ento Baibul pe pwonyo kit meno. Konnye peke me wacone awaca ki dog ni ngat moni obedo Lakricitayo. Yecu owaco ni: “Pe dano ducu ma gilwonga ni, ‘Rwot Rwot’ aye gibidonyo i ker me polo, ento ngat ma tiyo gin ma Wora ma i polo mito.” Pi meno ka wamito nongo cwak pa Lubanga, omyero wapwony gin ma Lubanga mito ki botwa ka dok waket i tic. Yecu olwongo jo ma pe gitimo mitti pa Lubanga ni, “lutim gin maraco.” (Matayo 7:21-23) Dini goba bene pe tye ki bakacic mo, konnye peke calo cente kikwangala. Ma dong rac loyo, kodi dini ma kit meno balo kwowa.\n4 Jehovah omiyo kare bot dano acel acel ma i lobo-ni me nongo kwo ma pe tum. Pi meno ka wamito nongo kwo me labed naka i Paradic, omyero wawor Lubanga i yo ma tye kakare kun nongo wakwo i yo ma en mito i kareni. Ento lok marac tye ni, jo mapol gukwero timo meno woko. Pi meno, Yecu owaco ni: “Wudony ki i doggola mading, pien dogolla ma tero dano i to lac, dok yone gipiro maber, dok jo ma donyo ki iye pol. Pien doggola ma tero dano i kwo ding, ki yone bene rac, dok jo ma nongo yo meno ginok.” (Matayo 7:13, 14) Dini me ada tero dano ikwo ma pe tum. Dini goba tero dano i to. Jehovah pe mito ni dano mo oto, en aye oweko en pud tye ka miyo kare ki dano ma i kabedo ducu me nongo pwony i kome. (2 Petero 3:9) Dong ada, kit ma waworo kwede Lubanga twero keliwa kwo nyo to.\n5 ‘Dogola ma tero dano i kwo’ ni twero nonge nining? Yecu otito ni dini me ada binen i kwo pa dano ma gilubo en dini meno. “Wubingeyogi i kom kitgi.” En bene owaco ni, “yat maber nyako nyige mabeco.” (Matayo 7:16, 17) Nyo itwero wacci, dini me ada gibingene i pwony kacel ki ticgi. Jo ma lubo woro me ada macalo dul, giyenyo yo me timo mitti pa Lubanga kadi bed gubedo jo ma gitye ki roc dok bene gitimo bal. Kong dong wanenu jami abicel mapat pat ma nyuto jo mene ma lubo dini me ada.\nJO MA GIWORO LUBANGA ME ADA\ngijengo pwonygi ducu i Baibul\ngiworo Jehovah keken dok gitito pi nyinge\nginyuto mar kikome i kingi\ngiye Yecu macalo yo pa Lubanga me laro dano\npe gubedo jo me lobo\ngitito pi Ker pa Lubanga macalo gen acel keken ma dano tye kwede\n6Lutic pa Lubanga gicibo guti me pwonygi i Baibul. Baibul kikome otito ni: “Ginacoya ducu ma yam gicoyo, gicoyo pi teko pa [c]winy pa Lubanga. Konyo me pwony, me juko dano, me tiro kit pa dano, me nyebo dano wek gulub kit ma atir, wek dano pa Lubanga obed muteggi, ma bene oyubbe i yo ducu, ma romo tiyo kit tic maber ducu.” (2 Temceo 3:16, 17) Lakwena Paulo ocoyo bot Lukricitayo lureme ni: “Man aye gin mumiyo wapwoyo Lubanga kare ki kare, pien cakke ma wugamo lok pa Lubanga ma wuwinyo ki botwa, pe wugamo macalo lok pa dano, ento macalo lok pa Lubanga.” (1 Tecalonika 2:13) Pi meno, Pwony kacel ki tic ma tye i dini me ada pe cung i tekwaro pa dano. Gia ki i Baibul ma obedo lok pa Lubanga.\n7 Yecu Kricito onyuto lanen maber ki jengo guti me pwonye i Lok pa Lubanga. I lega bot Wonne ma i polo, en owaco ni: “Lokki en ada.” (Jon 17:17) Yecu obedo ki niye i kom Lok pa Lubanga, dok jami ducu ma en opwonyo onongo rwatte ki lok ma tye i Ginacoya. Pol kare Yecu obedo ka waco ni: “Gicoyo ni.” (Matayo 4:4, 7, 10) Ka dong Yecu obedo ka cimo tyeng ma lok meno oa ki iye. Rom aroma ki lutic pa Lubanga ma i kareni, gin bene pe gipwonyo jami ma i wigi. Gin gitye ki niye ni Baibul obedo Lok pa Lubanga, pi meno, gin gijengo pwonygi i kom gin ma Baibul loko.\n8Jo ma gilubo dini me ada giworo Jehovah keken dok gitito pi nyinge bene. Yecu owaco ni: “Wor Rwot Lubangani, dok bene iti pire keken.” (Matayo 4:10) Pi meno, Lutic pa Lubanga pe gimiyo woro bot ngat mo mapat ki Jehovah. Woro man tye iye tito pi nying Lubanga bot dano ki dok ngat ma en obedo. Jabuli 83:18 ( NW ) tito ni: “Wek gunge ni, in keni aye ma nyingi Jehovah in aye Ngat Mamalo Twal ma loyo wi lobo-ni ducu.” Yecu onyuto lanen maber me konyo jo mukene me ngeyo Lubanga, kit ma owaco i lega ni: “Atyeko nyuto nyingi bot jo ma ceng imiya ki i lobo.” (Jon 17:6) Kit meno bene, luworo me ada i kare-ni gipwonyo nying Lubanga, kite, ki yubbe, bot jo mukene.\n9Jo pa Lubanga ginyuto mar me ada, ma pe wany i kingi kengi. Yecu owaco ni: “Dano ducu bingeyo ni wun lupwonnyena, ka mer tye i kinwu.” (Jon 13:35) Lukricitayo me kare macon gubedo ki mar ma kit meno i kingi. Mar ma a ki bot Lubanga ribo dano me kaka, kit me kwo, ki wang lobo mapat pat kacel i mar mo me omego matek ma pe tur. (Jo Kolocai 3:14) Lumemba me dini goba pe gitye ki kodi mar me omego ni. Wangeyo man nining? Jo mukene gineko luwotgi pien ni gua ki kaki mapat pat. Lukricitayo me ada pe gimako jami lweny me neko utmegi-gi ma gubedo Lukricitayo nyo ngat mo keken. Baibul tito ni: “Man aye gin ma bimiyo gineno jo ma gin litino pa Lubanga ki jo ma gin litino pa Catan: ngat ma pe timo gin ma tye atir pe latin pa Lubanga, kadi wa ngat ma pe maro ominne bene.…Myero wamarre kekenwa. Pe wabed calo Kain ma yam obedo latin pa Larac, ci oneko ominne woko.”—1 Jon 3:10-12; 4:20, 21.\n10 Pe tyen lokke ni ka dong pe ineko nek ci nongo dong itye ki mar me ada. Lukricitayo me ada gitiyo ki karegi, kerogi, ki jami ma gitye kwede me konyo ki me cuko cwiny luwotgi labongo kit wanya mo. (Jo Ibru 10:24, 25) Gikonnye i kingi kengi i kare me peko, dok bene gitero jo mukene-ni maber. Adada, gin giketo tira me Baibul ni “watiyu gin maber bot dano ducu,” i kwogi.—Jo Galatia 6:10.\n11Lukricitayo me ada giye ni Yecu Kricito obedo yo pa Lubanga me laro dano. Baibul tito ni: “Pe tye larre mo i ngat mukene, pien pe tye nying mo mukene i wi lobo man ma gimiyo ki wan dano ma myero walarre iye.” (Tic pa Lukwena 4:12) Kit ma waneno kwede i Dul me 5, Yecu omiyo kwone calo ginkok bot jo ma gin luwiny. (Matayo 20:28) Medo i kom meno, Yecu Kricito obedo Kabaka me Ker me polo ma Lubanga ocimo ma biloyo lobo-ni ducu. Dong, Lubanga mito ni wawiny dog Yecu dok waket pwony-nye i tic ka wamito kwo ma pe tum. Meno aye gin mumiyo Baibul tito ni: “Dano ma ye Wod tye ki kwo ma pe tum; ngat ma pe winyo dog Wod, pe bineno kwo.”—Jon 3:36.\n12Luworo me ada pe gubedo jo me lobo. I kare ma kikelle i nyim Pilato ma onongo obedo laloc me Roma, Yecu owaco ni: “Kerra pe me lobo man.” (Jon 18:36) Jo ma gilubo kor Yecu ducu gimine i te Locce me polo dok gigwokke pe me donyo i tim me wi bye me lobo-ni, labongo paro pi lobo ma gibedo iye. Gin pe gidonyo i lweny me lobo-ni. Ento kono, jo ma giworo Jehovah pe gigengo ngati mo me donyo i pati moni, me bedo lacungo wibye, nyo me bolo kwir. Kadi bed jo ma giworo Lubanga i ada pe gicwako tung ka mo i tim me wibye, gin gigwoko cik mada. Pingo? Pien Lok pa Lubanga cikogi me bedo ‘luwiny’ bot luloc pa Gamente ma ‘giloyogi.’ (Jo Roma 13:1) Ka ma telo tol tye iye i kin cik pa Lubanga ki cik me loc me lobo, luworo me ada gilubo lanen pa lukwena ma guwaco ni: “Myero wawiny Lubanga makato dano.”—Tic pa Lukwena 5:29; Marako 12:17.\n13Jo ma lubo kor Yecu gipwonyo ni Ker pa Lubanga keken aye obedo gen pa dano. Yecu otito ni: “Dong lok man me kwena maber me Ker pa Lubanga gibitito i wi lobo ducu, me bedo caden bot rok ducu; ka dong lacen agikki piny bibino.” (Matayo 24:14) Meka ka cuko cwiny dano me keto gen-gi i loc pa dano pi cobo pekogi, jo ma lubo kor Yecu Kricito gipwonyo ni Ker pa Lubanga keken aye obedo gen ma dano tye kwede. (Jabuli 146:3) Yecu opwonyowa me lego pi gamente ma peke ki roc meno i kare ma en owaco ni: “Ker meri obin; giti gin ma imito i lobo kit ma gitiyo i polo.” (Matayo 6:10) Lok pa Lubanga otito ni Ker me polo man “bituro ker magi ducu [ma kombeddi-ni] ngidogi woko matitino, ci tyekogi woko ducu, en aye dong bicung bedo matwal.”—Daniel 2:44.\n14 Ma lubbe ki gin ma wa a ka nenone-ni, penye kong kekeni ni: ‘Dul me dini mene ma pwonygi ducu cung i kom Baibul dok gimiyo nying Jehovah ngene? Dul mene ma giketo mar ma Lubanga pwonyowa kwede i tic, ginyuto niye i kom Yecu, dok pe gubedo jo me lobo man, kun gipwonyo ni Ker pa Lubanga keken aye obedo gen ma dano tye kwede? I kin dul me dini ducu ma tye i lobo, mene mono ma timo jami egi-ni ducu?’ Nen ka maleng ni obedo Lucaden pa Jehovah.—Icaya 43:10-12.\nTic pi Jehovah kacel ki jone mukene-ni, weko inongo lurem mapol\nIN DONG IBITIMO NGO?\n15 Ye mere ni Lubanga tye keken pe romo yomo cwinye. Pien Baibul waco ni kadi wa jogi bene giye ni Lubanga tye. (Yakobo 2:19) Ngene kene ni, gin pe gitimo miti pa Lubanga dok gipeke ki cwakke. Me wek Lubanga obed ki cwak i komwa, pe omyero waye ni en tye keken ento omyero watim mitine bene. Omyero wa a woko ki i dini goba ka wacak lubo dini me ada.\n16 Lakwena Paulo onyuto ni pe myero waribbe i woro me goba. En ocoyo ni: “‘Pi meno dong wua woko ki i kingi,’ man lok pa Jehovah, ‘pe wugud gin mo ma kome ki keni; miyo abijolowu.’” (2 Jo Korint 6:17; Icaya 52:11) Man omiyo Lukricitayo me ada gikwero gin mo keken ma make ki woro me goba.\n17 Baibul nyuto ni dini me goba mapol ata ni ducu gubedo but “Babilon Madit.”* (Niyabo 17:5) Nying meno poyo wi dano i kom boma macon me Babilon, ka ma yam dini goba ocakke ki iye i nge Pii Aluka me kare pa Nua. Pwony ki tim mogo mapol ma tye i dini goba kombeddi ni, gucakke wa yam con ki i Babilon. Me laporre, jo Babilon onongo giworo triniti, nyo lubanga ma igi opokke adek. I kare ni bene, pen pwony ma pire tek i dini mapol obedo Triniti. Ento Baibul gire pwonyo atir ni Lubanga me ada tye acel keken, Jehovah, ki ni Yecu Kricito obedo Wode. (Jon 17:3) Jo Babilon bene onongo gipwonyo ni dano tye ki gin mo ma obedo tipo ma pe to dok twero deno can i kabedo me pwod. Kombeddi lakodi pwony ni tipo nyo cwiny ma deno can i mac me kapiny-nyi, kipwonyo i dini mapol.\n18 Kit macalo Babilon macon onongo dit ma omako lobo ducu ni, miyo wangeyo ni Babilon Madit me kare-ni obedo dini goba me wi lobo-ni ducu. Lubanga bene otito con ni dini me goba me wi lobo-ni ducu bigik atura. (Niyabo 18:8) Dong iniang gin ma omiyo pire tek ni omyero ia woko ki i dul mo keken ma obedo jang Babilon Madit? Lubanga Jehovah mito ni ‘i a woko ki iye’ oyot oyot ma peya kare okato.—Niyabo 18:4.\n19 Macalo adwogi me a ni woko ki i tim me dini goba, jo mukene twero weko ribbe kacel kwedi woko. Ento ka in itiyo bot Jehovah kacel ki jone mukene-ni, in ibinongo larem mapol makato. Calo lukwena pa Yecu macon ma guweko jami mapol pi lubo en, in ibibedo ki utmego ki lumego mapol me cwiny. Ibibedo but dul pa Lukricitayo me ada ma gitye milion mapol ma gitye macalo luot acel, ma ginyuto mar me ada i lobo ducu. Dok ibibedo ki gen mamwonya me bedo pi naka i kare me ‘yub me anyim.’ (Marako 10:28-30) I kare mukene, jo ma gukweri pi niyeni-ni bene gibineno gin ma Baibul pwonyo ci gibidoko jo ma woro Jehovah.\n20 Baibul pwonyo ni Lubanga dong cok kelo agikki i kom yub marac me jami me kare ni ka bileyone kakare ki lobo manyen me kit ma atir ma bibedo i te loc me Kerre. (2 Petero 3:9, 13) Lobo meno pud dong bibedo mamwonya ya! Dok bene i lobo manyen me kit ma atir meno, dini bibedo acel keken, woro acel me ada. In itamo ni pe bibedo me ryeko mada pi in me timo jami ducu ma mitte wek ibed i kin jo ma woro woro me ada labongo galle?\nDini me ada tye acel keken.—Matayo 7:13, 14.\nDini me ada ngene ki pwony ki ticgi.—Matayo 7:16, 17.\nLucaden pa Jehovah gilubo woro ma Lubanga cwako.—Icaya 43:10.\n* Me nongo ngec mukene i kom tyen lok ma weko Babilon Madit cung pi dini goba me wi loboni ducu, nen Lamed ngec.\n1. Ngo maber ma wabinongone ka waworo Lubanga i yo matir?\n2. Watwero ngeyo yo me ada me woro Jehovah nining, dok kit labol ango ma konyowa kwede me ngeyone?\n3. Kit ma Yecu owaco kwede, gin ango ma myero watim ka wamito nongo cwak pa Lubanga?\n4. Gin ma Yecu oloko i kom yo aryo-ni tyene ngo, dok yo magi tero dano kwene?\n5. Yo ango ma watwero wageyo kwede jo ma lubo dini me ada?\n6, 7. Lutic pa Lubanga gineno Baibul nining, dok Yecu onyuto lanen maber i lok man nining?\n8. Miyo woro bot Jehovah kwako timo ngo?\n9, 10. I yo ango ma Lukricitayo ginyuto kwede mar i kingi?\n11. Pingo pire tek me ye ni Yecu Kricito aye obedo yo pa Lubanga me laro dano?\n12. Bedo jo ma pe me lobo-ni kwako bedo ma nining?\n13. I yo ango ma jo ma lubo kor Yecu gineno kwede Ker pa Lubanga, dok tic ango ma gin tye ka timone?\n14. Ki tung boti, dini mene aye ma timo jami ducu ma jo ma woro woro me ada omyero gutim?\n15. Gin ango mukene ma Lubanga mito mapat ki ye ni en tye keken?\n16. Gin ango ma mitte me atima ma lubbe ki dini goba?\n17, 18. “Babilon Madit” obedo gin ango, pingo mitte me oyot me ‘a woko ki iye’?\n19. Ango ma in ibinongo ka i doko latic pa Jehovah?\n20. Gin ango ma tye i anyim pi jo ma gilubo dini me ada?


Nwoyo Cik 1 ACO85 - Man aye lok ma yam Moses oloko bot - Bible Search\nWel 36 Nwoyo Cik 2\nNwoyo Cik 1\nMoses otito pi lok ma Rwot ociko bot jo Icrael i Koreb\n1Man aye lok ma yam Moses oloko bot jo Icrael ducu ki i loka Jordan i dye tim, i Araba mukemo Cup, i kin Paran ki Topel, Laban, Kajerot ki Di-jabu. 2Nia ki i Koreb nio wa i Kadec-barnea onoŋo romo wot me nino apar wiye acel ki i yo ma wok i lobo godi me Ceir. 3I mwaka me pyeraŋwenne, i nino dwe mukwoŋo me dwe me apar wiye acel, en aye Moses oloko iye ki jo Icrael i kom cik ducu ma Rwot yam omiye ma mako komgi. 4-Oloko kwedgi i kare ma doŋ otyeko loyo Cikon kabaka pa jo Amor ma yam bedo i Kecbon, ki Og kabaka me Bacan ma yam bedo i Acitarot ki i Edrei. 5Moses omine pi gonyo te cik man ki i loka Jordan, i lobo Moab, kun waco ni, 6“Rwot Lubaŋawa owaco botwa ki i Koreb ni, ‘Doŋ wubedo kare malac twatwal i te got man. 7Wulokke, wucak wot, wucit i lobo godi pa jo Amor, ki bot jo ma gicok kwedgi ducu ma i Araba, bot jo ma i lobo godi ki i pwor got, ki i Negeb ki i lobo murabo dog nam. Wucit i lobo Kanaan, ki i Lebanon nio wa i kulu madit, en kulu Euprate. 8Nen, atyeko keto lobo-nu i nyimwu; wucit iye, wucam obed mewu, kit ma yam Rwot okwoŋo bot kwarowu, bot Abraim, bot Icaka ki bot Yakobo, ni ebimiyo botgi ki bot likwayogi ma bilubogi.’\n9“I kare meno yam amedde ki wacciwu ni, ‘An pe atwero tiŋowu kena; 10Rwot Lubaŋawu doŋ omiyo wunya mapol, mumiyo tin, nen, wun wupol macalo lwak lakalatwe me polo. 11Myero Rwot Lubaŋa pa kwarowu doŋ omedwu wudok mapol tyen alip makato ma koni wutye-ni, dok ominiwu gum, macalo yam ocikowu kwede-ni! 12An kena atwero tiŋo yec mapek ma wuketo i koma-ni niŋniŋ, ki ciro kecowu? 13Wuyer dano ma luryeko, jo makwiri muteggi, muporo wel kakawu ducu, ci abiketogi gubed ludito ma loyowu.’ 14Ci wun yam wudokka iye ni, ‘Lok ma ilokkiwa-ni ber, myero wati.’ 15Pienno akwanyo ludito wi kakawu, jo maryek, muteggi, ci aketogi gubedo lulo jo alip, lulo jo miya, lulo jo pyerabic ki lulo jo apar, ki ludito mukene muporo kakawu ducu. 16I kare meno aciko luŋolkopwu ni, ‘Wuwiny pido ma i kin omegiwu, ci wuŋol kop atir i kin dano mo ki ominne, nyo ki larok mo ma bedo bote. 17Ka wuŋolo kop, pe wudwor kor dano mo; wuwiny lok pa dano matidi ma rom ki pa dano madit, Pe wulwor waŋ dano mo, pien ŋolo kop tye bot Lubaŋa. Ka lok mo tek, loyowu, wukel bota, abiwinyo.’ 18I kare ca yam acikowu i kom gin ducu ma myero wutim.\nGicwalo lurot-piny ki i Kadec-barnea\n19“Yam wacako wot, waa woko ki i Koreb, wacito wabaro dye tim meno ducu malac ki malik ma yam wuneno, i yo ma kemo lobo godi pa jo Amor, kit ma yam Rwot Lubaŋawa ocikowani; ci wabino wa i Kadec-barnea. 20Ci awacciwu ni, ‘Wun doŋ wuo i lobo godi pa jo Amor en, ma Rwot Lubaŋawa bimiyowa. 21Nen, Rwot Lubaŋawu oketo lobo-nu i nyimwu; wucit wucam obed mewu, macalo Rwot Lubaŋa pa kwarowu yam ocikowu; pe wulwor, cwinywu pe ocid woko.’ 22Ci wun ducu wubino bota cok, wuwaco ni, ‘Wek wacwal dano i nyimwa wek gurot lobo, ka gudwok lok botwa i kom yo ma myero wacitu iye, ki i kom gaŋi ma wabio iye.’ 23Yam aneno ni lokke ber, ci akwanyo jo apar wiye aryo ki i kinwu, dano acel ki i kaka acel acel. 24Gin gulokke, guito i lobo godi, guo i nota me Ecikol, guroto ducu. 25Ci gukwanyo nyig yadi mogo mucek i lobo-nu, gumako ki ciŋgi, guo kwede botwa, dok gudwoko lok botwa bene kun giwaco ni, ‘Lobo ma Rwot Lubaŋawa tye ka miyowa-ni ber.’\n26-“Ento yam wun wukwero cito kunnu, ci wujemo woko i kom cik pa Rwot Lubaŋawu. 27Wubedo ka ŋuro i kemawu, kun wuwaco ni, ‘Pien Rwot yam dag waŋwa en aye gin mumiyo okwanyowa woko ki i lobo Ejipt, wek omiwa i cin jo Amor, gutyekwa woko liweŋ. 28Wan wabecito kwene kaa? Utmegiwa gumiyo cwinywa oŋabbe aŋaba pi waco ni, jo maca gidoŋo dok giboco gikatowa woko; gaŋi megi bene gidito, dok gugoyo cel matek ma o wa i polo; dok bene waneno kunnu likwayo pa jo Anak.’ 29Ci an dok awacciwu ni, ‘Pe atiba opot i komwu, pe wulworgi. 30Rwot Lubaŋawu ma tye ka telo nyimwu-ni, en aye bilweny piwu ma rom ki gin ducu ma yam otimo piwu i Ejipt ma wuneno ki waŋwu, 31-wa ki i dye tim bene, ka ma wuneno iye kit ma Rwot Lubaŋawu otiŋowu kwede, macalo dano ma otiŋo wode, kun timo kumeno i yo ducu ma wuwoto iye nio ka wuo kwede i kabedo man.’ 32-Ento kadi bed aloko kumeno, wun wukwero geno Rwot Lubaŋawu, 33ma yam obedo ka telliwu yo wek eyeny kabedo ma wubiguro iye kemawu. Dyewor en woto i mac ki dyeceŋ woto i pol pi nyutowu yo ma wucito iye.\nCan ma Lubaŋa oketo i kom jo Icrael pi balgi\n34-“Ka yam Rwot owinyo lok ma wuloko ducu, ci kiniga omake, okwoŋo kwoŋ ni, 35‘Pe tye ŋat mo ma i kin yalwak man marac-ci ma bineno lobo maber ma yam akwoŋo pire ni abimiyo bot kwarowu, 36kono Kaleb wod pa Jepune keken. En aye binenone, dok abimiyo bote ki bot litinone lobo ma yam en onyono ki tyene, pien en obedo ka lubo gin ma Rwot mito ducu kakare.’ 37Kiniga yam omako Rwot wa i koma bene piwu, owacci, ‘In bene pe ibio kunnu. 38Yocwa wod pa Nun ma tiyo boti-ni, en aye bicito iye. Cuk cwinye, pien en aye doŋ bimiyo jo Icrael gileyo lobo ca. 39Dok litinowu ma wun wuwacci gibiyakogi woko-ni, litinowu ma kombeddi peya giŋeyo gin maber ki marac-ci, gin aye gibicito iye; abimiyone botgi, gibicamo, bibedo megi. 40Ento wun giwu wulokke, wucak wot i dye tim yo tuŋ Nam Makwar.’\nJo Icrael giloyogi i Korma\n41“Wun dok wugamo doga kun wuwaco ni, ‘Wan doŋ wabalo i nyim Rwot; wabicito ka lweny kit macalo Rwot Lubaŋawa ocikowa.’ Dano acel acel i kinwu otwene ki jami lwennye, kun wutamo ni bedo yot me cito i lobo godi. 42Ci Rwot owacca ni, ‘Wac botgi ni, Pe wucit kunnu, pe wulweny, pien an pe atye i dyewu, weko lumerokwu biloyowu.’ 43Yam aloko botwu, ci wukwero, pe wuwinyo; ento wujemo woko i kom cik pa Rwot, wuette, wuito malo wa i lobo godi. 44Ci jo Amor ma gibedo i lobo godi kunnu gubino i komwu, guryemo korwu macalo kic, gudatowu piny i Ceir nio wa i Korma. 45Wudwogo, wukok i nyim Rwot; ento Rwot pe owinyo kokowu, pe ociko ite i lokwu. 46Mumiyo wubedo i Kadec pi kare malac, pi kare ma wubedo kwede kunnu.


Pwod me Apar i kom Ejipt | Pwony me Baibul pi Lutino\nPWONY ME 21\nMoses ocikke bot Parao ni pe dok ebidok ka nene. Ento ma peya oa, en owaco bot Parao ni: ‘I cwiny dyewor, lutino kayo ducu ma i Ejipt, cakke ki i kom wod pa Parao nio kwede i kom awobe pa opii gibito woko.’\nJehovah owaco ni jo Icrael myero gucam cam mo ma kite dok pat. En owaco ni: ‘Wunek nyok romo nyo dyel ma tye ki mwaka acel, ci wucwiny remone manok i kom okar me doggolawu. Wubul ringone, ci wucam ki mugati ma tobi pe iye. Wurukke maber ki war i tyenwu kun nongo wutye atera me a woko. I dyewor man abigonyowu woko.’ Tika Itwero goyo yomcwiny ma jo Icrael gubedo kwede?\nI cwiny dyewor, lamalaika pa Jehovah owoto i odi ducu ma tye i Ejipt. I odi ma pe kicwinyo remo i kom okar me doggolane, latin kayo oto iye. Ento lamalaika okato i wi odi ma kicwinyo remo i komgi. Jo me odi ducu me lobo Ejipt, kadi bed gulony nyo gilucan, gurwenyo latin mo. Ento kadi wa latin acel pa jo Icrael pe oto.\nWod pa Parao kikome bene oto woko. Parao onongo dong pe twero kanyone. Cutcut en owaco bot Moses ki Aron ni: ‘Wua, wucit woko ki kany. Wuciti wuwor Lubangawu. Wua woko ki leewu!’\nMa dwe tye ka ryeny matar, jo Icrael gua woko ki i Ejipt ma guyubbe i dog ot ki dog ot, ki kaka ki kaka. Onongo tye co 600,000 kacel ki mon ki lutino mapol adada. Ki bene, lwagi jo mukene bene gucito kwedgi wek giwor Jehovah bene. Jo Icrael onongo dong gitye agonya!\nMe po i kom kit ma Jehovah olarogi kwede, onongo gicamo cam meno mwaka ki mwaka. Onongo kilwongo ni kwer me Kato.\n“Aweki makwo pi tyen lok man: wek omi anyut tekona i komi, wek nyinga oywek i wi lobo ducu.”—Jo Roma 9:17, NW\nLapeny: Pwod me apar-ri obedo ngo? Ngo ma jo Icrael onongo myero gutim me laro kwogi?\nNia 11:1–12:42; 13:3-10\nNywakki Nywakki Pwod me Apar


Wel 16 ACO85 - Kora wod pa Ijar, ma wod pa Kokat, wod - Bible Search\nJemo pa Kora, Datan ki Abiram\n1-Kora wod pa Ijar, ma wod pa Kokat, wod pa Levi, kacel ki Datan ki Abiram awobe pa Eliab ki On wod pa Pelet, ma gin adek ducu gubedo likwayo pa Reuben, 2gutero dano ci gucito kwedgi i kom Moses, kacel ki lwak dano ma i kin jo Icrael, lutel wi lwak miya aryo ki pyerabic ma giyero ki i kin lwak mucokke, jo ma giŋene mada. 3Gucokke kacel i kom Moses ki Aron ci guwaco botgi ni, “Mewu doŋ okato kare! Pien jo magi ducu gin lwak maleŋ, gin ducu ki acel acel Rwot bene tye i kingi. Ci piŋo wun wukette kenwu malo twatwal makato lwak pa Rwot ducu?” 4Ka Moses owinyo, opoto aryeba ic. 5Ci owaco bot Kora ki lwakke ducu ni, “Diki odiko Rwot aye binyuto danone ki ŋat maleŋ i kinwa, ci bimiyo en nyiko cok bote; ŋat ma en oyero aye en bimiyo nyiko cok. 6Doŋ wutim kit man: wukwany weer me waŋo odok eceta, Kora ki lwakke ducu. 7Diki wuket mac iye, ci wuket iye odok eceta i nyim Rwot, ci dano ma Rwot oyero aye bibedo maleŋ, Wun mewu dok okato kare, wun likwayo pa Levi!” 8Moses dok owaco bot Kora ni, “Doŋ koŋ wuwiny ya, wun likwayo pa Levi. 9Wun wubwono man ni gin matidi mo, ma Lubaŋa pa Icrael aye opokowu woko ki i kom lwak jo Icrael ci okelowu cok bote pi tiyo tic i kema pa Rwot, kun wun aye wucuŋ i nyim lwak ka tic pigi? 10En doŋ okelowu ka ma cok kwede wun kacel ki utmegiwu ducu ma gin likwayo pa Levi, ci dok pud wuyenyo yo me doko ajwagi aye? 11Wun wubedo ka jemo i kom Rwot, mumiyo wun ki lwakwu ducu wucokke kacel-li. Aron kono gin aŋo mumiyo wuŋur i kome-ni?”\n12Moses dok ocwalo dano pi lwoŋo Datan ki Abiram ma awobe pa Eliab; ento gin guwacci, “Pe wabicito kunnu. 13Pud ibwono man ni gin matidi mo, ma ikwanyowa woko ki i lobo ma mol cak ki moo kic-ci, ma it ye ka nekowa kwede i tim-mi? Myero in dok ikette keni me bedo laker ma loyowa? 14Dok bene peya ikelowa i lobo mo ma mol cak ki moo kic, peya imiyowa potti mogo ma waleyo, nyo potti olok, ci kombeddi doŋ imito umo waŋwa woko. Wan pe wabicito kunnu.”\n15Kiniga omako Moses matek ci owaco bot Rwot ni, “Pe iye gityergi. An peya akwanyo kadi kanagi acel mo ki botgi, pe atimo gin marac i kom ŋat mo i kingi.” 16Lacen Moses owaco bot Kora ni, “In ki lwakki wubed tye i nyim Rwot diki, in ki gin ki Aron, 17kun noŋo ŋat acel acel i kinwu omako atabo weerre me waŋo odok eceta. Wuket iye odok eceta, ci ŋat acel acel okel atabo weerre i nyim Rwot, atabo weer miya aryo ki pyerabic; in bene ki Aron, ŋat man ki atabo weerre.” 18Ŋat acel acel ocako kwanyo atabo weerre, ci guketo mac i igi, ka guketo odok eceta iye, ci gucuŋ i dog kema me rwatte, kacel ki Moses ki Aron. 19Kora ocoko lwak jo ducu ci gucuŋ ma gukemme ki Moses ki Aron i doggola kema me rwatte. Ci deyo pa Rwot onen bot lwak ducu.\n20Rwot owaco bot Moses ki Aron ni, 21“Wun wupokke kenwu ki i kin lwak man, wek anekgi atyekgi woko kombeddi.” 22Ento gin gupoto piny aryeba ic ci guwacci, “Ai Lubaŋa, Lubaŋa ma won tipo kom jo ducu, pi bal pa dano acel keken miyo kiniga maki i kom lwak ducu?” 23Rwot owaco bot Moses ni, 24“Cik lwak ni gua woko ki ka ma jo pa Kora, Datan ki Abiram gibedo iye.”\n25Moses oa ocito bot Datan ki Abiram, ci ludoŋo pa jo Icrael gulubo kore. 26Owaco bot lwak ni, “Alegowu ni, wua wupokke ki i ŋet kema pa jo magi ma giraco-ni, pe wugud kom jamigi mo, wek pe gijwerwu woko kacel kwedgi pi bal megi ducu.” 27Omiyo dano gua woko ki i ŋet kema pa Kora, Datan ki Abiram; ci Datan ki Abiram gukatti woko gucuŋ i dog kemagi kacel ki mongi ki awobegi ki litinogi matino. 28Moses owacci, “Man aye gin ma bimiyo wuŋeyo ni Rwot onoŋo ocwala ka tiyo tic man ducu, pe abedo ka tiyone pira kena. 29Ka ce jo man gibito i kit ma dano gito kwede jwijwi-ni, nyo kit keckom ma poto i kom dano ducu en aye bipoto i komgi, ci pe noŋo Rwot aye ma ocwala. 30Ento ka Rwot oketo gin mo manyen, ce lobo oŋamo doge omwonyogi woko ducu, lwakgi ki jamigi ducu, miyo gilor piny i bur Lyel ma pud gikwo, ci wubiŋeyo ni, jo ma gubedo ka cayo Rwot.”\n31Ka otyeko waco lok meno ducu, ci nom ma gucuŋ iye obar oyabbe woko, 32lobo oŋamo doge omwonyogi woko, kacel ki jo me odigi, ki lwak jo pa Kora ducu ki jamigi ducu liweŋ. 33Kit meno gin ki lwakgi ki jamigi ducu gulor piny i bur Lyel ma gikwo; ci lobo oumo wigi woko gurwenyo woko ki i kin lwak. 34Jo Icrael ducu ma gurumogi-ni guriŋo woko ka guwinyo kokogi kun giwacci, “Wek lobo pe dok omwonywa bene!” 35Ka dok mac bene oa ki bot Rwot, owaŋo jo meno miya aryo ki pyerabic ma gubedo ka tyero odok eceta-ni, otyekogi woko.\n36Ka Rwot dok owaco bot Moses ni, 37“Cik Eleajar wod pa ajwaka Aron ni okwany atabo weer me waŋo odok eceta woko ducu ki i mac ma Lyel-li, oony mac ma i igi-ni ka mabor, pien gin jami maleŋ. 38Atabo weer pa jo meno ma balgi okelo can me to i komgi-ni myero gipadgi woko malac ki nyol gudok laum wi keno tyer; pien onoŋo yam doŋ gityerogi wo ko i nyim Rwot mumiyo pud gin jami maleŋ. Ci gibibedo lanyut bot jo Icrael.” 39Kit meno Eleajar okwanyo atabo weer me mola ma yam jo ma mac owanogi-ni gutyero, ci gipadogi gudoko laum wi keno tyer, 40wek obed gin me poyo wi jo Icrael, wek ŋat mo ma pe ajwaka, ma pe lakwar Aron, pe onyik cok ka wano odok eceta i nyim Rwot, wek pe odok macalo Kora ki lwakke, kit ma Rwot owaco bot Eleajar ki i dog Moses.\nAron olaro lwak\n41Ento orwone lwak jo Icrael ducu dok gucako ŋur i kom Moses ki i kom Aron kun giwaco ni, “Wun aye wuneko jo pa Rwot woko.” 42Ka lwak gu tyeko cokke i kom Moses ki Aron, gulokke tuŋ kema me rwatte; ci, nen, pol oumo ko me woko, deyo pa, Rwot ocako nen. 43Moses ki Aron gucito i nyim kema me rwatte, 44ci Rwot owaco bot Moses ni, 45“Wua woko ki i kin lwak man wek atyekgi woko kombeddi.”\nGupoto piny aryeba cwiny, 46ci Moses owaco bot Aron ni, “Kwany atabo, weerri me waŋo odok eceta, iket iye mac ma itoko ki i keno tyer, ci iket iye odok eceta, itiŋ iter bot lwak oyotoyot, icit itim gin lakwany bal ki i komgi, pien kiniga doŋ ocako bino kun oa ki bot Rwot, two gemo doŋ bicakke.” 47Aron okwanyo atabo weer kit ma Moses owaco, cut, oriŋo kwede i dye lwak; ci, nen, two gemo onoŋo doŋ ocakke i kin dano. Oketo odok eceta i atabo weer, ocako timo gin lakwany bal ki i kom lwak. 48Ocuŋ i kin jo muto ki jo makwo, ci two gemo ogik woko. 49Jo ma two gemo onekogi guromo alip apar wiye aŋwen ki miya abiro, kun pe giribo iye jo ma guto i alii pa Kora. 50Aron odok cen bot Moses i dog kema me rwatte ka two gemo doŋ ogik woko.


Dong Kityeko Gonyowu pi Kica pa Lubanga—Jo Roma 6:14 | Pwony me Anyama\nWi Lubele—Me Akwana i Kacokke | Decemba 2016\nKWAN I LEB Acholi Afrikaans Albanian American Sign Language Amharic Angolan Sign Language Arabic Argentinean Sign Language Armenian Armenian (West) Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Brazilian Sign Language British Sign Language Bulgarian Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Chiyao Chuvash Cibemba Cinyanja Colombian Sign Language Croatian Czech Czech Sign Language Dangme Danish Digor Dutch Ecuadorian Sign Language Efik English (Leb Muno) Estonian Ewe Fijian Finnish Finnish Sign Language Fon French French Sign Language Ga Georgian German German Sign Language Grik Guarani Gujarati Gun Hausa Hiligaynon Hindi Hungarian Hungarian Sign Language Ibanag Ibru Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Jula Kabiye Kannada Kikamba Kikaonde Kikuyu Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mexican Sign Language Mingrelian Mixe Mongolian Moore Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguayan Sign Language Persian Peruvian Sign Language Pidgin (Cameroon) Polish Polish Sign Language Portuguese Portuguese Sign Language Punjabi Quechua (Bolivia) Romanian Runyankore Russian Russian Sign Language Samoan Sango Sepedi Serbian Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Solomon Islands Pidgin South African Sign Language Spanish Spanish Sign Language Sranantongo Swahili Swahili (Congo) Swati Swedish Tagalog Taiwanese Sign Language Tajiki Tamil Tatar Telugu Tetun Dili Thai Tigrinya Tiv Tok Pisin Tsonga Turkish Turkmen Tuvaluan Twi Tzotzil Ukrainian Urdu Urhobo Uruund Uzbek Venda Venezuelan Sign Language Vietnamese Waray-Waray Welsh Wolaita Xhosa Yoruba Zande Zapotec (Isthmus) Zimbabwe Sign Language Zulu\nDong Kityeko Gonyowu pi Kica pa Lubanga\n“Bal pe doki bibwoyowu, pien wun dong pe wutye i te cik, ento wutye i te kica pa Lubanga.”—ROM. 6:14.\nWER: 2, 61\nIROMO GAMONE NINGO?\nPingo mic pa Lubanga me ginkok nyuto kica ma pe wapore pire?\nWaromo bedo ‘jo muto tung bot bal’ nining?\nPingo pwocwa pi kica pa Lubanga twero gengowa pe ki i timo bal madongo keken?\n1, 2. Pingo Lucaden pa Jehovah gimaro Jo Roma 5:12 adada?\nGO KONG ni imito coyo piny wang Baibul ma Lucaden pa Jehovah gimaro tic kwede. Tika Jo Roma 5:12 bibedo i kine? Tam kong i kom tyen adi ma ikwano lok ma wacci: “Kit macalo bal yam obino i lobo kun wok ki i dano acel, ka dong to obino pi bal, kit meno bene to onya oromo kin dano ducu, pien dano ducu gubalo.”\n2 Kitiyo ki tyeng meno tyen mapol i buk me Baibul Mono Ada Pwonyo Gin Ango? Ka itye ka kwano buk meno ki lutinoni nyo jo mukene, ngene kene ni ibikwano Jo Roma 5:12 ka wutye ka nyamo yub ma Lubanga tye kwede pi lobo-ni, ki gin ma timme i kom jo muto—dul 3, 5, ki 6. Ento mono, tyen adi ma itamo pi Jo Roma 5:12 madok i kom kit ma inen kwede i wang Jehovah, ticci, ki dong kwoni me anyim?\n3. Gin ango ma myero wange madok i kom bal?\n3 Ngene kene ni wan ducu lubalo. Watimo bal nino ducu. Ento, wangeyo ni Lubanga wiye po ni wan apwa, dok en tye atera me timiwa kica. (Jab. 103:13, 14) I lega ma Yecu omiyo macalo lapor-ri en opwonyo dano me lega bot Lubanga ni: “Iwek balwa.” (Luka 11:2-4) Pi meno, pe pore me bedo ka tam i kom bal ma Lubanga dong otimo iye kica. Ento, pud watwero nongo adwogi maber ka watamo i kom kit ma en otimiwa kica.\nKIWEKO BALWA PI KICA PA LUBANGA\n4, 5. (a) Ngo ma konyowa me niang tam ma tye i Jo Roma 5:12? (b) ‘Kica pa Lubanga’ ma kiloko pire i Jo Roma 3:24 te lokke ngo?\n4 Wanongo lok ma pire tek i cura mogo ma orumo lok pa lakwena Paulo ma i Jo Roma 5:12, tutwalle i cura 6. Meno bikonyowa me niang kit ma Jehovah twero timiwa kica. I cura 3, wakwano ni: “Dano ducu gibalo . . . Lubanga kwanogi ni kitgi atir nono, miyogi macalo mot pi kicane pi kit ma Yecu okokogi kwede.” (Rom. 3:23, 24) Gin ango ma onongo Paulo tye ka lok iye i kare ma owacci “pi kicane”? En otiyo ki nyig lok mo me leb Grik, ma buk mo acel wacci rom ki “miyo kony mo bot dano, labongo tamo pi nongo cul mo keken i ngeye.” Nongo pe wapore pire.\n5 Lakwed lok mo ma nyinge John Parkhurst owacci: “Ka kitye ka loko i kom Lubanga nyo Kricito, nyig lok ma kitiyo kwede-ni pol kare cung pi kica ma kimiyo me nono dok ma pe wapore pire me kwanyo bal ki laro dano.” Pi meno, tic ki lok me “kica ma pe wapore pire” i Baibul me New World Translation tye kakare. Ento Lubanga mono onyuto kica meno nining? Dok man gudo genni ki watti ki Lubanga nining? Kong wanenu.\n6. I yo ma nining ma kica pa Lubanga twero kelo adwogi maber bot dano ducu?\n6 Bal ki to “obino i lobo” pi “dano acel” ma en aye Adam. Pi meno, “bal pa dano acel omiyo to obedo ka loc.” Paulo omedde ni “kica mabup [pa Lubanga]” obino “pi dano acel-lu bene, en Yecu Kricito.” (Rom. 5:12, 15, 17) Dok kica meno okelo adwogi maber pi dano ducu. “Pi winy pa dano acel [ma en Yecu] jo mapol ata gibikwanogi ni kitgi atir.” Ki lok ada, kica pa Lubanga twero kelo “kwo ma pe tum, pi Yecu Kricito Rwotwa.”—Rom. 5:19, 21.\n7. Pingo mic pa Lubanga me ginkok nyuto kica ma pe wapore pire?\n7 Onongo pe tye macalo dic pi Jehovah me cwalo Wode i lobo wek omi kwone macalo ginkok. Medo i kom meno, dano ma gitye ki roc, dok lubalo-ni onongo pe gupore me nongo mic me ginkok ma Lubanga gin ki Yecu gumiyo pi kwanyo bal. Pi meno, weko bal ki gen pi kwo ma labed naka obedo kica ma pe wapore pire. Omyero wanen kica pa Lubanga calo gin me wel ma lamal dok wawek ogud kwowa me nino ducu.\nPWOC PI KICA PA LUBANGA\n8. Tam ango ma pe tye atir ma dano gitye kwede i kom balgi?\n8 Pien wan ducu likwayo pa Adam, watye ki roc dok watimo bal. Ento, twero bedo bal madit adada ka wacayo kica pa Lubanga kun watamo ni: ‘Kadi atimo gin marac—gin ma Lubanga neno calo bal—omyero pe abed ki par mo. Jehovah bitimo bota kica.’ Ki cwercwiny, Lukricitayo mogo gubedo ki tam ma kumeno kadi wa i kare ma lukwena onongo pud gikwo. (Kwan Juda 4.) Wan kikomwa pe watwero tito tam ma kit meno ka maleng; ento, twero bedo i cwinywa nyo jo mukene gitwero cako dongone i cwinywa.\n9, 10. Kigonyo Paulo kacel ki jo mukene ki i bal ki to nining?\n9 Paulo ocikowa adada me kwero tam man ni: ‘Lubanga gire niang. En bicayo balla nyo jami marac ma atimo.’ Pingo? Pien, kit ma Paulo ocoyo-ni, Lukricitayo ducu dong ‘guto tung bot bal.’ (Kwan Jo Roma 6:1, 2.) Onongo twere nining me wacone botgi ni ‘guto tung bot bal’ kun nongo pud gitye makwo i lobo?\n10 Lubanga otiyo ki ginkok i kom Paulo kacel ki jo mukene me karene. Pi meno Jehovah otimo kica pi balgi, owirogi ki cwiny maleng, ci olwongogi me bedo lutinone me cwiny. Dok onongo gitye ki gen me kwo i polo. Ka ce gugwoko gennegi, ci onongo gibikwo dok giloyo loc kacel ki Kricito i polo. Ento Paulo onongo pud twero lok i komgi kadi bed ni gitye kwo kun gitiyo pi Lubanga i lobo kany ni dong ‘guto tung bot bal.’ En otiyo ki labol pa Yecu, ma oto woko calo dano ci gicere macalo cwec me cwiny ma pe to i polo. To onongo dong peke ki twero i kom Yecu. Onongo rom ki Lukricitayo ma kiwirogi, ma onongo gitwero wacci gin ‘jo muto tung bot bal, ento gibedo kwo tung bot Lubanga’ ki Yecu. (Rom. 6:9, 11) Kwogi onongo dong pe kit macon. Onongo dong pe gitye ka lubo miti ma i cwinygi ma opong ki roc-ci. Onongo dong guto woko pien guweko kwogi macon.\n11. I yo ango ma wan ma watye ki gen me kwo pi naka i Paradic dong ‘watyeko to tung bot bal’?\n11 Wan kono? Ki lok ada, ma peya wadoko Lukricitayo, onongo kare ki kare watimo bal, gwok nyo labongo tamo i kom kit ma ticwa cwero kwede cwiny Lubanga. Onongo watye “opii me tim caro ki tim maraco.” Kitwero wacone ni wan onongo wabedo “opii me bal.” (Rom. 6:19, 20) Ci wacako ngeyo lok ada me Baibul, waloko kwowa, wadyere bot Lubanga, ki dok wanongo batija. Cakke i kare meno, mitiwa dong tye me ‘lubo ki cwinywa ducu’ pwony ki rwom me kwo matir pa Lubanga. Onongo ‘dong gityeko gonyowa woko ki i opii me bal’ dok ‘wadoko opii me kit ma atir.’ (Rom. 6:17, 18) Dong wan bene kiromo wacone ni ‘wato tung bot bal.’\n12. Ngo ma ngat acel acel i kinwa twero yero me timone?\n12 Kong dong itam i komi kekeni kun ilwodo lok pa Paulo ni: “Pe wuwek bal olo komwu ma to-ni, wek pe gumi wubed ka lubo mitigi.” (Rom. 6:12) Waromo ‘weko bal loyo komwa’ ka waye ni komwa ma tye ki roc-ci aye odor jami ma watimo. Pien waromo “weko” bal loyowa onyo wakwero locce woko, lapeny ma pire tek dong tye ni, ngo mono kikome ma wamito? Penye kekeni ni: ‘Tika i kine mukene aye ni koma ma tye ki roc-ci nyo tamma otela i timo gin marac? Nyo tika dong ato woko tung bot bal? Tika atye ka kwo tung bot Lubanga ki Yecu Kricito?’ Man ducu cung i kom pwoc ma watye kwede pi kica ma Lubanga onyuto ma pe wapore pire.\nLWENY MA ITWERO LOYONE\n13. Gin ango ma miniwa gen ni watwero weko timo bal?\n13 Jo pa Jehovah dong guweko ‘gin ma yam onongo gitimo’ ma peya gingeyo, gimaro dok gitiyo pi Lubanga. I kare mukato angec gubedo ka timo ‘gin ma lewic kombeddi dong makogi iye’ dok ma onongo twero terogi i to. (Rom. 6:21) I ngeye gulokke woko. Meno aye gin mutimme i kom jo mapol ma i Korint ma Paulo ocoyo waraga botgi-ni. Jo mogo gubedo luwor cal jogi, lutim abor, jo ma buto ki co wadgi, luyak, lumero, ki dong tim mukene ma kit meno. Ento, ‘kilonyogi’ dok gudoko “jo maleng.” (1 Kor. 6:9-11) Nen calo meno bene gin ma otimme i kom dano mapol i kacokke ma i Roma. Lubanga omiyo Paulo ocoyo waraga botgi ni: “Pe dok wumi dul komwu mapatpat i timo bal, macalo jami tic me tiyo gin marac; ento wumine kenwu bot Lubanga calo jo ma gua woko ki i to, ma dong guo i kwo. Wumi dul komwu ducu bot Lubanga me tiyo gin ma tye atir.” (Rom. 6:13) Paulo onongo geno ni gitwero medde ki cung matek i yo me cwiny dok gimedde ki nongo kica pa Lubanga.\n14, 15. Lapeny mene ma myero wapenye kwede kekenwa madok i kom ‘lubo pwony ma gipwonyowa kwede ki cwinywa ducu’?\n14 Tye kumeno i kare-ni. Oromo bedo ni omege ki lumege mogo con gubedo ka kwo calo jo me Korint. Ento gin bene dong gulokke woko. Guweko kwogi macon me bal-li ci ‘kilonyogi me bedo jo maleng.’ Kadi bedo ni in bene itimo alokaloka ma kit meno, ento wati ki Lubanga dong tye nining i kare-ni? Man ma dong twere me nongo kica pa Lubanga wek kikwany balwa-ni, tika dong imoko tammi pe me ‘miyo dul komi mapatpat i timo bal’? Tika ‘ibimine keni bot Lubanga calo ngat ma oa woko ki i to’?\n15 Ka wamito timo meno, myero wagwokke ki timo bal madongo ma jo mogo me Korint gutimo-ni. Meno pire tek ka ce waye kica pa Lubanga ki bene waye ni ‘bal pe doki obwowa.’ Ento, tika wamoko tamwa me ‘lubo pwony ma kipwonyowa kwede ki cwinywa ducu’ kun wagwokke ki bal ma jo mogo gineno calo pe gidito tutwal?—Rom. 6:14, 17.\n16. Wangeyo nining ni bedo Lakricitayo pe kwako weko timo bal mogo madongo keken?\n16 Tam kong i kom lakwena Paulo. Wangeyo ni en onongo pe tye ka timo bal madito ma kicoyo i 1 Jo Korint 6:9-11. Ento, en owaco ka maleng ni onongo etimo bal. En ocoyo ni: “An dano me kom ma gicato woko macalo opii i te bal. Gin ma atiyo-gu ducu pe aniang iye. Pien gin ma amito pe atiyo, ento dok atiyo gin mogo ma pe amito-ni.” (Rom. 7:14, 15) Man nyuto ni onongo tye jami mukene ma Paulo neno calo bal, dok en onongo tye ka lweny ki bal magi bene. (Kwan Jo Roma 7:21-23.) Wan ducu myero wayelle me ‘lubo pwony ma gipwonyowa kwede ki cwinywa ducu.’\n17. Pingo imito loko lok ada?\n17 Tam kong, me labolle ka odok i kom loko lok ada. Loko lok ada pire tek bot Lukricitayo. (Kwan Carolok 14:5; Jo Epeco 4:25.) Catan aye “won goba.” Dok Anania ki dakone guto pi loko lok goba. Pe wamito lubo lanen pa jo ma kit meno—wagwokke ki i goba. (Jon 8:44; Tic pa Lukwena 5:1-11) Loko lok ada mono kwako meno keken? Loko lok ada myero onyut ni watye ki pwoc pi kica pa Lubanga.\n18, 19. Loko lok ada pe gik ki juko loko lok goba atir ka maleng nining?\n18 Goba obedo loko lok ma pe tye atir. Ento, Jehovah mito ni pe wagik ki loko lok ada keken. En ocuko cwiny Luicrael ni: “Myero wubed jo maleng, pien an Rwot [Jehovah] Lubangawu aleng.” I ngeye en otito jami mogo ma myero watim wek wabed leng. Me labolle, Lubanga owacci: “Pe wukwal kwo, pe wunyebbe ka bwolo dano, pe wulok lok goba i kinwu kekenwu.” (Levi 19:2, 11) Ki cwercwiny, ngat ma omoko tamme pe me loko lok goba matwal twero bwolo dano i wi diro.\nTika itye atera me gwokke ki i bwola kacel ki loko lok goba? (Nen paragraf 19)\n19 Me laporre, laco mo owaco bot ladit ticce nyo latic lawote ni orwone en pe ebitiyo nyo myero ia woko con ki i dog tic pien ni ‘ecikke me rwatte ki daktar.’ Ki lok ada, ‘cikke’ ma en tye ka lok iye-ni obedo mere ngak ka wilo yat mo nyo neno daktar pi cawa manok keken wek ecul banya mo. Tyen lokke pe me tic aye wek ebed agonya me cito i cafari mo nyo tero lutinone i ka galowanggi i dog nam. Lok ada manok onongo gire tye i lok me ‘cikke me rwatte ki daktar,’ ento tika iromo wacone ni en oloko lok ada kikome? Kece oloko lok goba? Wi twero po i kom kare mogo ma ibwolo iye jo mukene akaka. Gwok nyo itimo meno me weyo pwod mo nyo me yweyo kori. Kadi bed ni pe kiloko lok goba mo atir ka maleng, ento tira pa Lubanga waco ni: “Pe wunyebbe ka bwolo dano.” Pe kumeno? Tam bene i kom Jo Roma 6:19, ma waco ni: “Wumi dul komwu ducu gubed opii me kit ma atir, wek wudok jo maleng.”\n20, 21. Kica pa Lubanga myero otug mitiwa me timo gin ango?\n20 Lok ma tye aye ni pwocwa pi kica pa Lubanga pe kwako gwokke ki timo tim me abor, mero, nyo bal mogo madongo ma jo Korint onongo gitye ka timone-ni keken. Jolo kica pa Lubanga pe te lokke ni wakwero tim tarwang keken ento bene walwenyo ki miti mo keken me nywako i galowang ma cwako tim meno. Miyo dul komwa ducu me bedo opii me kit ma atir, pe bikonyowa me gwokke ki mero keken, ento bene bitugo mitiwa me kwero mato kong nio ka dong wacok mer. Twero bedo tek piwa me lweny ki kit maraco magi; ento obedo lweny ma watwero loyone.\n21 Mitiwa myero obed me gwokke ki bal madongo kacel ki bal ma pe dongo tutwal bene. Pe watwero timo meno kwicikwici. Ento omyero watute matek kit ma Paulo bene otute kwede-ni. En ocuko cwiny omegine ni: “Pe wuwek bal olo komwu ma to-ni, wek pe gumi wubed ka lubo mitigi.” (Rom. 6:12; 7:18-20) Ka walwenyo ki bal, ci wanyuto pwoc me ada pi kica pa Lubanga ma Kricito onyuto-ni.\n22. Ngo ma tye ka kuro jo ma nyuto pwocgi pi kica pa Lubanga?\n22 Pi kica pa Lubanga, kitwero dong weko balwa, dok pud kibimedde ki weko balwa. Ki pwoc madit, omyero walweny ki miti me timo bal ma jo mukene gineno calo bal matino. Paulo otito pi mot ma wabinongo ka watimo meno ni: “Kombeddi dong gigonyowu woko ki i opii me bal, dong wudoko opii pa Lubanga; gin ma wunongo en aye ni wudoko dong jo maleng, agikkine en kwo ma pe tum.”—Rom. 6:22.\nLIFE STORY Alubo “Kit Ducu ma Dano Gitye Kwede”\n‘Ket Tammi i Kom Gin me Cwiny Pien Kelo Kwo ki Kuc’\nTika Wi Po?\nWuket Parwu Ducu i Kom Jehovah\nJehovah Miyo Bakacic Bot Jo ma Yenye\nBedo ki Cwiny me Mwolo—Nyuto Ryeko\nPwony ma Kinyamogi i Wi Lubele 2016\nText Yero Bukke me kompiuta me akwanya WI LUBELE—ME AKWANA I KACOKKE Decemba 2016\nWI LUBELE—ME AKWANA I KACOKKE Decemba 2016


Daniel 6 ACO85 - Dario omoko tamme me keto luloyo - Bible Search\nGibolo Daniel i kin lwak labwor\n1Dario omoko tamme me keto luloyo madoŋo miya acel ki pyeraryo me bedo luloc i te kerre i kabedo ducu mapatpat. 2Ka dok oketo luloc madito adek me loyogi; i kin jo-nu onoŋo Daniel bene tye iye, dok luloyo madoŋo ducu myero guter lok ma mako ticgi bot luloc madito adek-ki, wek lim pa kabaka pe olannye ata. 3Lacen ginoŋo ni Daniel dok kwiri mada makato luloc mukene madito aryo-ni woko, loyo wa rwodi-gu ducu, pien cwiny maber makato onoŋo tye i kome; doŋ omiyo kabaka obedo ki yub me keto en me loyo lobo ma i te kerre ducu. 4Mumiyo luloc madito kacel ki rwodi gubedo ka yenyo yo ma myero ginoŋ ki bal i kom Daniel ma mako lok ker; ento pe gunoŋo ka cuŋo mo me dot kadi ki roc mo, pien Daniel onoŋo obedo dano ma lagen, ma pe tye ki kit roc mo, dok lok mo me bal bene pe ginoŋo i kome. 5Lacen jo meno guwacci, “Pe wabinoŋo lok me doto Daniel nio ka wayenyo kit lok ma lubbe ki cik pa Lubaoŋne-ni.”\n6Ci luloc madito kacel ki rwodi magi guporo lok kacel ci guye woko lawaŋacel ka gua gubino bot kabaka guwacce ni, “Ai kabaka Dario, bed kwo nakanaka! 7Luloc ducu madito me ker man, kacel ki ludito pa lwak, rwodi, lumitam ki luloc me dul lobo mapatpat guye lawaŋacel ni kabaka myero omok cik ki miyo twero ma pe gitwero lokone ni, ka ce gibinoŋo ŋat mo ka lego lubaŋa mo nyo ka woro dano mukene ma pe in kabaka, pinino pyeradekrdano macalo meno gibibolo woko i kin lwak labwor. 8Pienno kombeddi in kabaka myero imok cik ci iket ciŋi i buk ma gicoyo iye cik ma pe giloko atata, kit macalo cik pa jo Medi ki Percia tye kwede, ma pe giloko atata-ni.” 9Pi meno kabaka Dario oketo ciŋe i buk me cik kun moko cik man.\n10I kare ma doŋ Daniel oŋeyo ni giketo cin i buk me cik, oa ocito i ode odonyo i kicikane ma tye malo ma tye ki waŋ dirica, ci oyabo dirica ma okemo yo tuŋ Jerucalem; ci obedo ka rumo coŋe piny ka lega kun miyo pwoc bot Lubaŋane tyen adek nino ki nino, kit macalo yam con koŋ obedo ka timone-ni. 11Lacen jo-nu gucako bino bot Daniel kit macalo onoŋo doŋ gutyeko yubone-ni, ci gunoŋo Daniel tye ka lega kun bako doge bot Lubaŋane. 12Ka gudok cen gucito i nyim kabaka, gunyiko cok ci gucako wacce lok ma dok i kom cik ma pe lokke-ni ni, “Ai kabaka, onoŋo mono pe iketo ciŋi i buk me cik ma pe lokke atata-ni, kun iciko ni ka ce gibinoŋo ŋat mo ka lego lubaŋa mo nyo ka woro dano mo mukene ma pe in kabaka, pi nino pyeradek, dano macalo meno gibibolo woko i kin lwak labwor?” Kabaka odok iye botgi ni, “Lok meno pud ocuŋ matek kit macalo cik pa jo Medi ki Percia tye kwede, ma pe gitwero lokone atata-ni.” 13Ci gumedde ki tito lok bot kabaka ni, “Wanoŋo Daniel ma en ŋat acel i kin jo ma yam giyakogi ki i Juda, pe lubo cikki, ai kabaka, kadi wa cik ma pe lokke ma iketo iye ciŋi i buk-ki, ento bedo mere ka lego Lubaŋane tyen adek nino ki nino.”\n14I kare ma doŋ kabaka owinyo lok magi ducu, cwinye ocwer mada, obedo ki tam pi laro Daniel; ci obedo ka yelle matek ki tam i cwinye nio ka cen opoto, pi yenyo kit yo ma myero el are kwede. 15Lacen jo magi dok gubino kacel bot kabaka, kit macalo onoŋo doŋ guyubo kwede, ci guwaco bot kabaka ni, “Ai kabaka, myero iŋe ni, man aye cik pa jo Medi ki jo Percia ni, cik mo ma kabaka doŋ omoko pe twero lokke.”\n16Cutcut kabaka omiyo twero, gicito gikelo Daniel ci gibolo woko i kin lwak labwor. Ci kabaka owaco bot Daniel ni, “Myero Lubaŋani ma iworo jwijwi-ni tin koŋ olari ba!” 17Gikelo got acel madit ci giloro ki dog boro pa lwak labwor-ri woko, ka kabaka bene odiyo agit ciŋe i odok ma gimwono ki got meno kacel ki agit ciŋ pa luditone me awora, ma moko ni myero pe gilok gin mo pi lok kom Daniel. 18Lacen kabaka ocako dok i gaŋ kalle, obedo ka ri kec dyewor benebene; gin mo pe ma gitero bote me yomo cwinye, nino bene okwero mako waŋe woko.\n19I kare ma piny doŋ oyabbe odiko, kabaka oa malo ci okato woko ocito oyotoyot twatwal i dog boro pa labwor. 20Ka doŋ oo cok ki boro ka ma onoŋo Daniel tye iye-ni, ci odaŋŋe kun kok matek pi remcwiny, ci owaco bot Daniel ni, “Ai Daniel, latic pa Lubaŋa makwo, en Lubaŋani ma iworo jwijwi-ni mono doŋ otwero lari ki i dog lwak labwor magi?” 21Daniel odok ki kabaka ni, “Ai kabaka, bed kwo nakanaka! 22Lubaŋana ocwalo Lamalaika otweyo dog lwak labwor magi woko, mumiyo pe gumwoda woko, pien ginoŋo ni pe atye ki bal mo i nyime, kadi wa i nyimi bene, ai kabaka, pe atimo gin mo marac kadi ki acel.” 23Lok meno omiyo kabaka obedo ki yomcwiny matek, ci omiyo twero ni gikwany Daniel woko Kii boro pa labwor gikel woko ka maleŋ. Pe ginoŋo kadi latin ret mo i kome wacel, pien onoŋo en obedo ka geno Lubaŋane. 24Cutcut kabaka ociko ni gikel jo ma gudoto Daniel-li, ci gibologi woko i boro i kin lwak labwor, gin ducu kacel ki mongi wa ki litinogi. Doŋ ma pud peya gupoto piny i te boro, labwor ogamogi woko lamal likapkap ci gumwodogi gutyero ocogogi woko lipwacpwac.\n25Lacen kabaka Dario ocoyo waraga bot lwak me rok ducu, ki rok mapatpat, kadi wa bot jo ma loko leb mapatpat ma gibedo i lobo ducu kun wacci, “Kuc myero onya omedde botwu. 26Aketo kombeddi cik ni, i kabedo ducu ma i te locca madit-ti dano ducu myero komgi omyel dok gubed ki lworo i nyim Lubaŋa pa Daniel, pien en aye Lubaŋa makwo, ma bedo nakanaka; kerre bene pe gituro, locce bene pe bigik.\n27Lubaŋane laro dano dok konyogi bene,\ntiyo lanyut ki tano-gu i polo ki i lobo,\nen aye ma olaro Daniel ki i teko pa lwak labwor.”\n28Mumiyo Daniel olimo gum ki lonyo madwoŋ i kare me loc pa Dario ki i kare me loc pa Ciro ma jo Percia.


Jeremia 40 ACO85 - Rwot oloko ki Jeremia i kare ma doŋ - Bible Search\nJeremia ki jo mudoŋ gubedo bot Gedalia\n1Rwot oloko ki Jeremia i kare ma doŋ Nebujaradan, ladit pa lugwok kabaka ogonye woko ki i Rama. Onoŋo yam gitweyo Jeremia woko ki nyor kacel ki jo mapol ma gimakogi ki i Jerucalem ki Juda, ma giterogi woko i opii i Babilon. 2Ladit pa lugwok kabaka okwanyo Jeremia ci owacce ni, “Rwot Lubaŋani doŋ otyeko tito pi kit can ma bipoto i kabedo man; 3Rwot doŋ otimo gin ma nene en owaco ni ebitimo-ni. Man ducu otimme pien lutuwu gutimo bal i kom Rwot dok bene pe guwinyo lokke. 4Kombeddi doŋ abegonyo nyor woko ki i ciŋi ci aweko icito laboŋo ayela mo. Ka ce imito wot kacel kweda me cito i Babilon, ci itwero, an abigwoki. Ka ce pe imito cito itwero bene bedo giri. Nen lobo-ni ducu tye en, yer ka mo ma itamo ni ber nyo oporre me cito iye.”\n5Ento Jeremia pe ocito, mumiyo Nebujaradan owacce ni, “Dok cen bot Gedalia wod pa Akikam, ma wod pa Capan, ma nene kabaka okete me bedo laloc me gaŋi me Juda ducu. Itwero bedo kacel kwede i kin lwak, nyo itwero giri cito ka ma itamo ni ber me cito iye.” Ci ladit pa lugwok kabaka omiye cam ki mot mogo ka doŋ oweko en ocito gire. 6Jeremia ocito bot Gedalia wod pa Akikam i Mijpa, ci obedo kacel kwede i kin lwak ma onoŋo gudoŋ i lobo meno.\nGipiro lok me neko Gedalia\n7-Ludito mogo ki askari pa Lujudaya onoŋo pud gibedo i tim. Guwinyo ni kabaka me Babilon otyeko keto Gedalia wod pa Akikam me bedo laloc me lobo, dok oketo en me loyo jo ducu mudoŋ, co, mon kacel ki litino, ma yam pe giterogi i opii i Babilon, ma gin aye doŋ jo ma lucan adada i lobo meno. 8Ci Icmael wod pa Netania, Yokanan wod pa Karea, Ceraya wod pa Tanumet, likwayo pa Epai ma jo Netopa, ki Jejania ma Lamaaka gucito kacel ki lwak megi bot Gedalia i Mijpa. 9Gedalia wod pa Akikam, ma wod pa Capan, okwoŋŋe botgi kacel ki lwakgi ducu kun wacci, “Pe myero wubed ki lworo me tic bot jo Kaldaya. Wubed kunnu ci wuti bot kabaka me Babilon, ci wubibedo maber ki kuc. 10An gira abibedo i Mijpa kun abedo macalo lawaŋwu ka jo Kaldaya gubino kany. Ento wun wutwero kano koŋo vino, nyig yat ki moo jeituni, ci wubed kwede i gaŋi ma doŋ wumayogi-ni.” 11Kit meno bene, Lujudaya ducu ma onoŋo yam gitye i lobo Moab, Ammon, Edom ki lobo mukene ducu ma yam giryemogi gucito iye, guwinyo ni kabaka me Babilon oweko jo mukene odoŋ i Juda, dok bene en oketo Gedalia wod pa Akikam, ma wod pa Capan me bedo laloc ma loyogi. 12Ci Lujudaya ducu guweko lobo ka ma yam giryemogi gucito iye ni, gucako dwogo cen i Juda. Gubino bot Gedalia i Mijpa, ci gucoko koŋo yino madit ki nyig yadi me oro madwoŋ adada.\n13I ŋe meno, Yokanan ki ludito ducu ma giloyo askari ma onoŋo gitye i tim gubino bot Gedalia i Mijpa, 14ci guwacce ni, “Tika iŋeyo ni Baalic kabaka pa jo Ammon otyeko cwalo Icmael wod pa Netania me neki woko?” Ento Gedalia wod pa Akikam pe oye lokgi. 15Ka doŋ Yokanan oloko ki Gedalia i muŋ i Mijpa, kun wacce ni, “Wek acit acinek Icmael wod pa Netania woko, pien ŋat mo pe biŋeyo lok man. Piŋo en mito neki woko, kun miyo Lujudaya ducu ma gurumi woko gibiket woko, dok bene miyo jo ma yam gudoŋ i Juda gito woko?” 16Ento Gedalia wod pa Akikam owaco ki Yokanan wod pa Karea ni, “Pe ibitimo gin ma kit meno, pien it ye ka loko lok goba keken i kom Icmael.”


Cob Peko ma Tye i Kinwu ki Cwiny me Mar | Me Anyama\nKWAN I LEB Acholi Albanian American Sign Language Amharic Angolan Sign Language Arabic Argentinean Sign Language Armenian Armenian (West) Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Brazilian Sign Language British Sign Language Bulgarian Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga (Malawi) Chitumbuka Chiyao Chuvash Colombian Sign Language Croatian Czech Danish Dutch Ecuadorian Sign Language Efik English (Leb Muno) Estonian Fijian Finnish Finnish Sign Language French Georgian German German Sign Language Grik Guarani Gujarati Gun Hausa Hiligaynon Hindi Hiri Motu Hungarian Ibanag Ibru Icelandic Igbo Iloko Indonesian Isoko Italian Italian Sign Language Japanese Japanese Sign Language Kannada Kikamba Kikuyu Kinyarwanda Kirghiz Kiribati Kirundi Korean Kurdish Kurmanji (Caucasus) Kurdish Kurmanji (Cyrillic) Latvian Lhukonzo Lithuanian Luganda Luo Macedonian Macua Malagasy Malay Malayalam Marathi Maya Mexican Sign Language Mixe Mongolian Moore Ndau Ndebele (Zimbabwe) Nepali Nigerian Pidgin Norwegian Nyungwe Okpe Oromo Ossetian Pangasinan Papiamento (Curaçao) Persian Peruvian Sign Language Polish Polish Sign Language Portuguese Punjabi Quechua (Bolivia) Romanian Runyankore Russian Russian Sign Language Samoan Sango Sena Serbian Serbian (Roman) Shona Sidama Sinhala Slovak Slovenian Solomon Islands Pidgin South African Sign Language Spanish Spanish Sign Language Sranantongo Swahili Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tshwa Turkish Turkmen Tuvaluan Twi Tzotzil Ukrainian Urdu Urhobo Uzbek Venezuelan Sign Language Vietnamese Waray-Waray Wolaita Yoruba Zande Zapotec (Isthmus) Zimbabwe Sign Language\n“Wubed ki kuc kekenwu.”—MAR. 9:50.\nWER: 39, 77\nTira ango ma Yecu omiyo me konyowa wek wacob peko ma tye ki cwiny me mar?\nLapeny ango ma Lakricitayo myero openye kwede ka tye ka moko tamme i kom kit me giko mone ma tye i kin en ki jo mukene?\nWatero tic ki yo adek ma tye i Matayo 18:15-17 me giko mone mogo ma tye nining?\n1, 2. Peko ango ma dano okemme kwede ma kitito i buk me Acakki, dok pingo omyero wabed ki miti iye?\nTIKA dong i nino mo itamo i kom jo mogo ma gubedo ki mone i kingi ma kicoyo lok komgi i Baibul? Nen kong cura mogo i buk me Acakki. Kain oneko Abel (Acak. 4:3-8); Lamek oneko awobi mo ma omiye ret (Acak. 4:23); mone obedo i kin lukwa lim pa Abraim (Abram) ki lukwa lim pa Lot (Acak. 13:5-7); Agar obedo ka gayo Cara (Carai) ki wang me cac, dok man oweko i Cara owang i kom Abraim (Acak. 16:3-6); Icmael otugge i kom dano ducu, dok dano ducu bene gutugge i kome.—Acak. 16:12.\n2 Pingo Baibul oloko i kom mone magi? Tyen lokke me acel tye ni, konyo dano ma gitye ki roc me niang pingo mitte ni omyero gubed ki kuc i kingi. Dok bene nyutiwa kit ma watwero bedo ki kuc i kinwa. Wanongo adwogi maber ki i kwano lok i kom jo magi ma gulwenyo ki peko i kwogi me nino ducu. Wapwonyo bene pi adwogi mabeco ma gunongo ki i tutegi dok man biweko wan bene walubo lanengi ka watye ka rwatte ki peko macalo magi i kwowa. Ki lok ada, magi ducu konyowa me ngeyo ngo me atima ki ngo ma myero pe watim ka watye ka rwatte ki jami macalo meno.—Rom. 15:4.\n3. Pwony man binyamo gin ango?\n3 Pwony man binyamo tyen lok ma weko lutic pa Jehovah myero gucob arubaruba ma tye i kingi ki dok kit ma gitwero timone kwede. Medo i kom meno, bilok bene i kom cik ma igi lac ma i Ginacoya ma twero konyowa me cobo arubaruba ki mone ma tye wek wabed ki wat maber ki luwotwa kacel ki Lubanga Jehovah.\nPINGO LUTIC PA LUBANGA MYERO GUTYEK MONE MA I KINGI\n4. Kodi tam ango ma onya matek i wi lobo-ni, dok okelo adwogi ango?\n4 Catan aye ma okelo mone ki arubaruba ma tye i kin dano-ni. Ki i poto me Eden, en okelo pyem ni ngat acel acel twero moko pire kene gin maber ki marac labongo kony pa Lubanga, dok bene meno aye gin ma myero gutim. (Acak. 3:1-5) Adwogi marac ma obino pi tam pa Catan-ni dong nen ka maleng. Lobo opong ki dano ma gitye ki cwiny me lone kengi, dok man okelo awaka, woro, ki dong pyem. Ngat mo keken ma lubo cwiny man nongo rom ma tye ka cwako pyem ma Catan okelo-ni, labongo paro pi kit ma twero gudo kwede jo mukene. Tam ma kit meno kelo kiniga ki mone. Dok ber me po ni “dano ma opong ki akemo kare ducu tugo mere daa nyo lweny, ki ngat ma kinigane lyet kelo ayela dok timo bal mapol ata.”—Car. 29:22.\n5. Pwony ango ma Yecu omiyo i kom kit me giko mone?\n5 Kitungcel, Yecu opwonyo dano me yenyo kuc, kadi bed ni kit me timone tek dok pe rwatte ki mitigi. I Pwonye me Wi Got, Yecu omiyo tam maber adada i kom kit me giko daa ki mone. Me labolle, en ocuko cwiny lupwonnyene me bedo jo ma mwol, lukel kuc, gijuko kinigagi, me cobo peko ma tye oyotoyot, ki dok bene me maro lumonegi.—Mat. 5:5, 9, 22, 25, 44.\n6, 7. (a) Pingo mitte ni kityek arubaruba kacel ki mone oyotoyot adada? (b) Lapeny mene ma jo pa Jehovah ducu myero gupenye kwede?\n6 Tutewa me tic pi Lubanga—ki lega, wot i cokke, wot i ticwa me pwony, ki dong yo mukene me woro—bibedo gin ma konye pe ka kuc pe i kinwa ki jo mukene. (Mar. 11:25) Pe watwero bedo lurem Lubanga ka pe watimo kica pi bal pa jo mukene.—Kwan Luka 11:4; Jo Epeco 4:32.\n7 Lukricitayo ducu myero gutam matut me bedo jo ma timo kica kun gibedo ki kuc ki jo mukene. In tika i timo kica ki luye luwoti? In mono imaro bedo kacel kwedgi? Jehovah mito ni luticce gubed jo ma timo kica. Ka cwinyi ngoli kop ni omyero itim alokaloka i kwoni, leg Jehovah wek okonyi me timone. Wonwa me polo winyo dok gamo lega me mwolo ma kit meno.—1 Jon 5:14, 15.\nTIKA ITWERO CAYO BAL MA KITIMO I KOMI?\n8, 9. Gin ango ma myero watim ka ngat mo ocwero cwinywa?\n8 Pien dano ducu gitye ki roc, ngene kene ni olo to ngat mo biwaco nyo timo gin mo ma cwero cwinyi. Man pe genge. (Latit. 7:20; Mat. 18:7) Ibidok iye nining? Tam kong ngo ma twero timme: I ka galowang mo ma Lucaden pa Jehovah mogo gubedo iye, lamego mo omoto omege aryo i yo ma oweko ngat acel ki i kin omege aryo-ni oneno ni pe opore. I kare ma omege ni gitye kengi, ngat ma oneno calo mot-te pe obedo i yo mupore-ni ocako lok i kom lamego-ni marac pi gin ma owaco. Kadi bed kumeno, lawote opoyo wiye ni lamego meno dong otiyo pi Jehovah ki gen pi mwaki ma romo 40, kun woto ki i kwo matek; dok bene owacce ni engeyo ni lamego-ni onongo pe ki tam mo keken me cwero cwinygi. I nge tam i kom lok man, omego ma kicwero cwinye-ni owaco ni, “Iloko kakare.” Pi meno, lokke ogik kenyu.\n9 Gin man ma otimme-ni nyuto gin ango? Kit ma idok kwede i kom gin mo keken ma twero kelo mone tye i cingi. Ngat ma lamar umo bal mogo matinotino woko. (Kwan Carolok 10:12; 1 Petero 4:8.) Jehovah neno ni in ngat ma “cwinye tye atir” ka ‘icayo bal ma ngat mo otimo i komi.’ (Car. 19:11; Latit. 7:9) Pi meno gin acel ma myero ipenye kwede ka ngat mo oteri i yo ma nen calo pe nyuto kica nyo woro aye ni: ‘An tika atwero cayo lok man woko? Tika mitte ni ater lokke calo gin madit tutwal?’\n10. (a) Laminwa mo acel i acakkine odok i lok marac ma dano onongo giloko i kome nining? (b) Tam mene ma i Ginacoya ma okonyo lamego man me bedo ki kuc i cwinye?\n10 Ka ngat mo oloko lok marac i komwa, twero bedo tek adada me cayone acaya. Nen kong labol pa lapainia mo, ma kilwongo ni Lucy. Kibedo ka lok i kome marac pi ticce me pwony ki kit ma en tiyo kwede ki cawa. Pi cwercwiny, Lucy oyenyo tam ki bot omege ma guteggi. En owaco ni: “Tam ma a ki i Ginacoya ma gumiyo okonya me bedo ki neno matir i kom tam pa dano ki dok me keto cwinya i kom ngat ma pire tek loyo—Jehovah.” Lucy onongo cukocwiny ki i kwano buk pa Matayo 6:1-4. (Kwan.) Lok ma i iye opoyo wiye ni gin ma pire tek loyo bote myero obed yomo cwiny Jehovah. En owaco ni: “Kadi bed ni jo mukene giloko marac pi ticca, cwinya yom adada pien angeyo ni atye ka yelle ki teka ducu me nongo cwak pa Jehovah.” I nge moko tam me ryeko meno, Lucy oyero me cayo lok marac ma dano onongo giloko i kome.\nGIN MA MYERO ITIM KA KICWERO CWINYI\n11, 12. (a) Lakricitayo myero otim gin ango ka oniang ni omine ‘tye ki lok mo i kome’? (b) Wapwonyo gin ango ki i kit ma Abraim ogiko kwede peko ma onongo tye i kingi? (Nen cal ma i pot karatac 8.)\n11 “Wan ducu ngat acel acel timo lwak roc mapol.” (Yak. 3:2) Ket kong ni meno iniang ni omego mo cwinye pud tye ka cwer pi gin mo ma itimo nyo iloko. Ngo ma myero itim? Yecu owaco ni: “Ka ikelo motti bot Lubanga, ma itye ka tyerone i kom keno tyer, ka ce ipo ni omeru onongo tye ki lok mo i komi, ci myero iwek motti kunnu i nyim keno tyer, ci idok cen; mukwongo kong wumer wuribbe ki omeru, ka lacen dong idwogi ityer motti.” (Mat. 5:23, 24) Ma lubbe ki tira pa Yecu-ni, omyero ilok ki omeru. Dong ibitimo man nining? Pe myero idi omeru ni oye balle, ento in bene myero iye bal-li wek wudwok kuc i kinwu. Bedo ki kuc ki luye luwotwa aye gin ma pire tek loyo.\n12 Lok ma kicoyo i kom kit ma Abraim gin ki okeyo-ne Lot gucobo kwede peko ma onongo twero kelo apokapoka, obedo labol acel i Ginacoya ma nyuto kit me cobo peko i yo me kuc. Gin aryo-ni ducu onongo gitye ki lee, dok lukwa limgi gubedo ki daa i kingi pi ka kwat. Pien Abraim onongo tye ki miti madit me juko tele ma i kingi, en omiyo bot Lot kare ni okwong yero kabedo ma iye mito ka ma en ki jo gange gibibedo i iye. (Acak. 13:1, 2, 5-9) Man pud dong lanen maber ya! Abraim oyenyo kuc, ma ka cobo mitine. Tika en orwenyo gin mo pi bedo ngat ma cinge yot? Pe wacel. Cutcut i nge gin man ma otimme-ni, Jehovah ocikke me miyo bot Abraim mot madit adada. (Acak. 13:14-17) Lubanga pe biye ni luticce guden can pi kare malac, pien gulubo cikke dok gugiko mone i yo me mar. \n13. Laneno mo acel odok i lok ma kiwacce i yo marac nining, dok gin ango ma wapwonyo ki i lanene?\n13 Nen kong labol mogo me kare ni. I kare ma laneno manyen i dipatmen mo me gure madit ogoyo cim ki omego mo me penye ka twero dyere me tic, omego-ni odok i iye ki lok marac dok ma winye malit adada ci oneko cimme woko. En onongo pud cwinye tye ka cwer i kom kit ma laneno macon otere kwede. Laneno manyen-ni pe oweko cwinye ocwer pi lok pa omego-ni, ento bene onongo pe twero cayo lok meno acaya. I nge cawa acel, en dok ogoyo cim, kun waco ni, gin ma naka pud peya gurwatte, dok openyo ka gitwero cobo lok meno kacel. I nge cabit acel, omege aryo ni gurwatte i Ot me Ker. I nge lega, guloko pi cawa acel, kun omego-ni titte gin ma otimme ducu. I kare ma laneno-ni owinyo ki kica, en onywako ki omego-ni wang Ginacoya, ci gin aryo ducu gupokke labongo lok mo keken marac i kingi. Lacen, omego-ni otiyo i gure madit dok tye ki pwoc madit pi Laneno-ni pien otere i yo me mwolo dok ki kica.\nTIKA OMYERO IWAC LOKKE KI LUELDA?\n14, 15. (a) I kare mene ma watwero keto iye cik ma i Matayo 18:15-17 i tic? (b) Yo adek mene ma Yecu onyutogi, dok mitiwa myero obed me timo ngo ka watye ka tic ki yo magi?\n14 Pol pa arubaruba ma tye i kin Lukricitayo gitwero cobone i mung i kin jo ma lok meno mako komgi keken dok bene myero kitim kit meno. Kadi bed kumeno, Yecu owaco ni lok mogo bimito ni wanong kony ki bot jo mukene i kacokke. (Kwan Matayo 18:15-17.) Adwogi ango ma twero bino ka ngat ma ocwero cwiny lawote-ni okwero winyo lok pa omine, lucaden mukene, ki dong kacokke? Omyero gitere “calo Larok ki lajog-mucoro.” I kare-ni, watwero wacone ni omyero kiryem ngat meno ki i kacokke. Timo gin man nyuto ni “bal” man pe obedo laro lok mogo matino-tino. Ma ka meno, obedo (1) bal ma onongo myero gicob i kin jo ma lok meno mako komgi keken ento bene (2) bal madit ma ka pe ocobbe ci myero kiryem ngat meno woko ki i kacokke. Bal man twero bedo kwalo kwo nyo balo nying ngat moni ki loko lok goba. Yo adek ma Yecu onyuto-ni tito kit ma myero kicob kwede ki lok ma tye ento mapat ki bal calo: Abor, buto i kin co ki co nyo mon ki mon, pwony goba pa jo mungak, woro jogi, nyo bal mogo madongo, magi ducu mito kony pa luelda labongo akalakala mo.\nI kine mukene twero bedo ber me nywako lok ki omeru tyen makato acel ka wek dong inongo omeru (Nen paragraf 15)\n15 Miti pa Yecu pi miyo tira man onongo tye me konyo omego meno ki cwiny me mar. (Mat. 18:12-14) Me acel omyero kitemme me cobo lok meno labongo lwongo jo mukene. I kine mukene twero bedo ber me nywako lok ki ngat ma ocwero cwinyi-ni tyen makato acel woko. Ka meno pe otiyo, ci lok ki ngat meno ma nongo lucaden nyo jo mukene gitye dok ma gitwero neno ka ada ngat meno otimo bal. Ka meno otiyo dok ocobo peko meno, “ci dong inongo omeru.” Omyero kiter lok bot luelda ka nongo dong iloko ki ngat ma ocwero cwinyi-ni pi tyen mapol ento pe olare.\n16. Gin ango ma nyuto ni lubo tira ma Yecu omiyo-ni konyo dok tye me mar?\n16 Peko ma bimitte ni kilub yo adek magi ducu ma i Matayo 18:15-17 ginok adada. Man tye me cuko cwiny adada, pien nyuto ni pol kare kicobo peko ma nongo pud peya oo ka ma nongo mitte ni kikwany ngat ma pe ongut-ti woko ki i kacokke. Pol kare, labal-li niang i kom balle ci yubo woko. Ngat ma kicwero cwinye-ni romo neno ni dong pe mitte me yenyo bal ci yero me timo kica woko. I kit mo keken, lok pa Yecu-ni nyuto ni jo mukene i kacokke myero pe gudony i lok mo keken ka pud pe mitte ni oo botgi. Luelda giromo donyo keken ka nongo dong kitemo yo aryo mukwongo-ni ducu, ki dok gin ma nyuto ni bal ada otimme tye.\n17. Mot ango ma wabilimo ka ‘wayenyo kuc’ ki luwotwa?\n17 Ka pud watye ki roc, dano pud gibimedde ki cwero cwiny luwotgi. Lakwena Yakobo ocoyo ni: “Ento ka ce inen ngat mo pe roco i gin ma en loko, ci dano-nu nongo dano maber twatwal, twero loyo kome ducu.” (Yak. 3:2) Me giko mone ma tye, omyero ‘wayeny kuc, dok wati matek macalo watwero wek wanong.’ (Jab. 34:14) Macalo jo ma gikelo kuc, wabibedo ki wat maber ki luye luwotwa kun wakelo note i kacokke. (Jab. 133:1-3) Ma dong pire tek loyo, wabibedo ki wat maber ki Jehovah, “Lubanga won kuc.” (Rom. 15:33) Jo ma gitemme me cobo peko ma tye i kingi ki cwiny me mar gibilimo mot magi ducu.\n^  (paragraf 12) Jo mogo ma gucobo peko ma onongo tye i kingi ki kuc aye: Yakobo, gin ki Ecau (Acak. 27:41-45; 33:1-11); Yucepu, gin ki omegine (Acak. 45:1-15); ki dong Gideon, gin ki jo Epraim. (Lungol. 8:1-3) Iromo bene tam i kom labol mogo calo magi ma kicoyo i Baibul.


Gin ma Bedowa i Cokke Nyuto i Komwa | Wi Lubele me Anyama\nPWONY ME ANYAMA ME 5\n“[Wumedde ki] yweko lok me to pa Rwot, nio ka en bidwogo.”—1 KOR. 11:26.\nWER 18 Watye ki Pwoc pi Ginkok\n1-2. (a) Gin ango ma Jehovah neno ka dano milion mapol gigure pi Cam me Otyeno pa Rwotwa? (Nen cal ma i pok ngeye.) (b) Gin ango ma wabinyamo i pwony man?\nGO KONG gin ma Jehovah neno ka dano milion mapol ma i but lobo-ni ducu gigure kacel i Cam me Otyeno pa Rwotwa. En pe neno dano macalo gurup keken ento neno wa ngat acel-acel ma tye. Me labolle, en neno jo ma lugen ma gibino mwaka ki mwaka. I kingi twero bedo jo mogo ma gibino kadi bed nongo gitye ka kato ki i aunauna magwar. Jo mukene gibino kicel kicel i cokke mukene-ni, ento gineno Nipo ni pire tek adada dok myero pe gikeng. Jehovah bene neno wa jo ma gibino i Nipo pi tyen me acel pi miti me niang kit ma kikwero kwede.\n2 Ngene kene ni Jehovah cwinye bedo yom adada ka neno jo mapol gibino i Nipo. (Luka 22:19) Ento, miti pa Jehovah pe tye i kom wel dano ma gibino keken. Jehovah paro pi tyen lok muweko gubino i Nipo; gin ma i cwinygi aye pire tek loyo bot Jehovah. I pwony man wabinyamo lapeny ma pire tek adada: Pingo wabedo tye pe i Nipo keken ento wa i cokke ma bedo tye cabit ki cabit ma Jehovah oketo pi jo ma gimare?\n(Nen paragraf 1-2) *\nMWOLO WEKO WABEDO I COKKE\n3-4. (a) Pingo wabedo tye i cokke? (b) Bedowa tye i cokke tito gin ango i komwa? (c) Ma lubbe ki lok ma tye i 1 Jo Korint 11:23-26, pingo omyero pe wakeng Nipo?\n3 Tyen lok ma pire tek ma weko wabino i cokke aye pien meno obedo but worowa. Wabino bene i cokke pien Jehovah tiyo ki cokke me pwonyowa. Jo ma luwaka gitamo ni pe gimito ni gipwonygi. (3 Jon 9) Ka iporo wan ki gin, wan watye ki miti ni Jehovah opwonywa kun tiyo ki dulle.—Ic. 48:17, 18; Jon 6:45.\n4 Bedo tye i cokke nyuto ni wan wamwol dok watye atera ni Jehovah opwonywa. Wabedo tye i Nipo me to pa Yecu pe ni pien omyero wabed tye iye keken, ento pien ki cwiny me mwolo, walubo cik pa Yecu ma wacci: “Wutim kuman me po pira.” (Kwan 1 Jo Korint 11:23-26.) Cokke me Nipo jingo genwa pi anyim dok poyo wiwa i kom kit ma Jehovah marowa kwede. Kadi bed kit meno, Jehovah ngeyo ni wamito cukocwiny kare ducu ento pe kicel keken i mwaka acel. Pi meno, en ominiwa cokke ma bedo cabit ki cabit dok wacciwa ni omyero bed tye i iye ducu. Cwiny me mwolo weko wabedo tye i cokke magi. Watero cawa mapol me yubbe ki dok me bedo tye i cokke.\n5. Pingo jo ma mwol gijolo lwongo pa Jehovah?\n5 Mwaka ki mwaka, Jehovah lwongo jo mapol me winyo pwonye dok jo mapol ma gimwol gijolo lwongo man. (Ic. 50:4) Gibedo ki yomcwiny me bedo tye i Nipo, dok gicako bino i cokke mukene-ni. (Jek. 8:20-23) Wan ducu watye ki yomcwiny ni Jehovah pwonyowa dok miniwa tira pien en ‘aye lakony ki lalarwa.’ (Jab. 40:17) Ngo dok maber ma kato—nyo ma pire tek loyo—jolo lwongo me winyo pwony pa Jehovah ki Wode ma en maro adada, Yecu?—Mat. 17:5; 18:20; 28:20.\n6. Cwiny me mwolo okonyo laco mo nining me bino i Nipo?\n6 Mwaka ducu waketo tek me lwongo jo mapol kit ma watwero wek gubed tye i Nipo me to pa Yecu. Jo mamwol mapol gunongo adwogi maber ki i jolo lwongowa. Tam kong i kom labol man. Mwaki mapol angec, kimiyo karatac me lwongo bot laco mo me bino i Nipo, ento en owaco ki omego ma omine-ni ni pe etwero bino. Kadi bed kit meno, omego-ni obedo ki ur me neno laco-ni otuc i ot me ker i nino me Nipo. Cwiny laco-ni obedo yom adada pi kit ma kijole kwede ci ocako bino i cokkewa cabit ki cabit. Ki lok ada, en okeng cokke tyen kidek keken i mwaka meno. Gin ango ma okonye me cako cito i cokke ducu? En onongo obedo ngat mamwol ma oweko en oloko tamme. Lacen omego ma olwonge-ni owaco ni, “En obedo ngat ma mwol adada.” Labongo akalakala Jehovah aye ma olwongo laco-ni me worre, i kare-ni en dong onongo batija.—2 Cam. 22:28; Jon 6:44.\n7. Jami ma wapwonyo ki i cokkewa ki ma wakwano ki i Baibul konyowa me bedo jo mamwol nining?\n7 Gin ma wapwonyo ki i cokke kacel ki jami ma wakwano ki i Baibul konyowa me bedo jo mamwol. I cabit mogo ma nongo Nipo peya oromo, kibedo ka nyamo i cokkewa lanen pa Yecu kacel ki mwolo ma en onyuto i miyo kwone macalo ginkok. Dok nino mogo ma nok ma nongo Nipo peya oromo, kiwacciwa ni omyero wakwan ki i Baibul jami mogo ma otimme i kare me to pa Yecu ki cere. Jami ma wapwonyo ki i cokke ki jami ma wakwano ki i Baibul dongo pwocwa pi ginkok ma Yecu omiyo piwa. Man bene cuko cwinywa me lubo lanenne me mwolo ki me timo miti pa Jehovah kadi bed man pe yot.—Luka 22:41, 42.\nTEKCWINY WEKO WABEDO I COKKE\n8. Yecu onyuto tekcwiny nining?\n8 Wan bene watute me nyuto tekcwiny calo Yecu. Tam kong i kom tekcwiny ma en onyuto i kare ma en dong cok to. En onongo ngeyo ni lumonene gibilanne, gibipwode dok gibineke woko. (Mat. 20:17-19) Kadi bedo kit meno, en oye to ki tekcwiny. Ma kare me tone oromo, en otito ki lukwenane ma lugen, ma onongo gitye kacel kwede i Gececemane ni: ‘Wua malo, wacitu; nen dano ma bimiya bot lumonena dong tye cok.’ (Mat. 26:36, 46) I kare ma lumony mapol gubino ka makke, en ocung anyim, onyute botgi, ci ocikogi ni omyero guwek lupwonyene guciti. (Jon 18:3-8) Man obedo twon tek cwiny madit atika! I kare-ni Lukricitayo ma kiwirogi kacel ki romi mukene-ni gitute me nyuto tekcwiny ma Yecu onyuto. Gitimo man nining?\nTek cwiny ma inyuto wek ibed tye i cokke cuko cwiny jo mukene bene (Nen paragraf 9) *\n9. (a) Pingo i kine mukene wamito tekcwiny wek wabed i cokke kare ducu? (b) Lanenwa gudo utmege ma gitye i buc pi niyegi nining?\n9 Wek wabed i cokke kare ducu, i kine mukene mitte ni wanyut tekcwiny i kare ma nongo kwo tek. Omege ki lumege mukene gibino i cokke kadi bed gitye ka kumo, cwinygi otur, nyo gitye ki peko me yot kom. Jo mukene ginyuto tekcwiny me bino i cokke kadi bed nongo gitye ka kato ki i dic ma a ki bot lupacogi nyo luloc pa gamente. Tam kong manok i kom kit ma lanenwa gudo kwede ki omegiwa ma kitweyogi i buc pi niyegi. (Ibru 13:3) Ka guwinyo ni watye ka medde ki tic pi Jehovah kadi bed watye ka kato ki i kwo matek, gin bene cwinygi bedo matek dok gimedde ki gwoko niyegi ki gennegi. Lakwena Paulo bene okato ki i kwo ma kit meno. I kare ma en tye i buc i Roma, cwinye obedo yom adada i kare ma owinyo ni utmege gitye ka tic pi Lubanga kun gigwoko gennegi. (Pil. 1:3-5, 12-14) Paulo ocoyo waraga bot Luibru ma peya kigonye nyo i nge gonye cutcut. I waraga meno, en otito ki Lukricitayo magi ni omyero ‘gumedde ki mar i kingi kekengi macalo omego’ dok pe guwek cokke kacel.—Ibru 10:24, 25; 13:1.\n10-11. (a) Angagi ma omyero walwonggi i Nipo, dok pingo? (b) Tyen lok ango ma Jo Epeco 1:7 miyo me timo meno?\n10 Wanyuto tekcwiny ka walwongo wadiwa, jo me gang ticwa, ki jiraniwa me bino i Nipo. Pingo walwongo jo magi? Pien watye ki pwoc pi gin ma Jehovah gin ki Yecu gutimo piwa ma weko pe watwero ling alinga ma pe walwongo jo mukene me bino i Nipo. Wamito ni gin bene gupwony kit ma gitwero nongo adwogi maber ki i ‘kica’ pa Jehovah ma bino pi ginkok.—Kwan Jo Epeco 1:7; Yabo 22:17.\n11 Ka wanyuto tekcwiny kun wacito i cokke, wanyuto bene cwiny mukene ma pire tek ma Jehovah ki Yecu gunyuto.\nMAR WEKO WABEDO I COKKE\n12. (a) Cokkewa dongo marwa pi Jehovah gin ki Yecu nining? (b) Gin ango ma 2 Jo Korint 5:14, 15 cuko cwinywa me timone wek walub lanen pa Yecu?\n12 Marwa pi Jehovah ki Yecu tugo cwinywa me bedo tye i cokke. Dok jami ma wapwonyo ki i cokke dongo marwa pi Jehovah kacel ki Wode. Ki i cokke, kipoyo wiwa i kom jami mapol ma gutimo piwa. (Rom. 5:8) Nipo tutwalle poyo wiwa i kom mar matut ma Jehovah ki Yecu gitye kwede piwa kacel ki jo ma peya gungeyo ber pa ginkok. Mar ma watye kwede weko watute me lubo lanen pa Yecu i kwowa nino ducu. (Kwan 2 Jo Korint 5:14, 15.) Medo i kom meno, cwinywa tugge me pako Jehovah pi miniwa ginkok. Yo acel ma watwero timo man obedo me miyo lagam ki cwinywa ducu i cokke.\n13. Watwero nyuto tut pa marwa pi Jehovah ki Wode nining? Tit kong.\n13 Wanyuto kit ma marwa pi Jehovah gin ki Wode tut kwede ka watye atera me jalo gin mo keken pigi. Kare ducu mitte ni wajal jami mogo wek wabed tye i cokkewa. Kacokke mapol gibedo ki yub me cokke me dye cabit otyeno ma nongo gwok waol adada. Dok cokke mukene bedo i tum cabit ma nongo pol pa dano gitye ka yweyo. Tika Jehovah neno ka wabedo tye i cokke kadi bed waol? En neno! Ki lok ada, ka watye ka tute matek, ci Jehovah bene bedo ki pwoc pi mar ma wanyuto pire.—Mar. 12:41-44.\n14. Yecu owekkiwa lanen maber me bedo ki cwiny me jalle nining?\n14 Yecu onyutiwa lanen maber me bedo ki cwiny me jalle. En onongo tye atera pe me to pi lupwonnyene keken ento bene me keto mitigi mukwongo me ka mege. Me labolle, en obedo ka rwatte ki lulub kore kadi bed en ool matek nyo cwinye otur. (Luka 22:39-46) Yecu bene oketo cwinye i kom gin ma myero etim pi jo mukene ento pe pi gin ma etwero nongone ki botgi. (Mat. 20:28) Ka marwa pi Jehovah ki utmegiwa tye matek kit meno, ci wabitimo jami ducu ma watwero wek wabed tye i Cam me Otyeno pa Rwotwa kacel ki cokke mukene ducu.\n15. Angagi ma watye ki miti madwong me konyogi?\n15 Wan keken aye watye Lukricitayo me ada, dok cwinywa yom me lwongo jo mukene me ribbe kwedwa. Watye ki miti tutwalle me konyo “utmegiwa ma guye Kricito” ento ma ticgi pi Jehovah okwe woko. (Gal. 6:10) Wanyuto marwa pi jo magi ka wacuko cwinygi me bedo tye i cokkewa tutwalle i Nipo. Calo Jehovah gin ki Yecu, wan bene cwinywa bedo yom adada ka ngat mo ma ticce pi Jehovah okwe, odwogo cen bot Wonwa ma lamar.—Mat. 18:14.\nKibimiyo pwony pi lwak ma kite dok pat ma wiye madit tye ni “Ket Tek me Nongo Kwo ma En Aye Kwo Kikome!” i cabit ma cakke i nino dwe 8 April, 2019. Jo ma gibibino gibiwinyo lagam pi lapeny magi ma pigi tego adada: Kwo kikome obedo kwo ma nining? Itwero nongo kwo ma en kwo kikome nining? Oromo bedo ni jo ma gibiwinyo pwony ma kite dok pat-ti gibibedo ki miti me bino i Nipo. Wageno ni i kin jo ma gibijolo lwongo man gibedo ‘jo ma myero me nongo kwo ma pe tum.’—Tic 13:48\n16. (a) Watwero cuko cwinywa kekenwa nining, dok cokkewa bitimo gin ango piwa? (b) Pingo man obedo kare maber me po i kom lok ma tye i Jon 3:16?\n16 I cabit me lwongo dano, lwong jo mapol adada wek gubed tye i Nipo i Ceng Abic me nino dwe, 19 April, 2019. (Nen bok ma wiye tye ni “ Tika Ibilwongogi?”) Watute wunu me cuko cwiny dano kun wabedo tye i cokke ducu ma Jehovah oketo piwa. Ka nino me agikki woto ki nyiko cok, mitte ni wabed tye i cokke pien bikonyowa me bedo ki cwiny me mwolo, tekcwiny kacel ki mar. (1 Tec. 5:8-11) Ki cwinywa ducu, wanyuto bot Jehovah gin ki Wode marwa pigi pien gin bene gimarowa adada!—Kwan Jon 3:16.\nBEDOWA I COKKE NYUTO . . .\nWER 126 Kiyu Piny, Cung Matek, Bed ki Teko\n^ para. 5 Nipo me to pa Kricito ma tye otyeno i Ceng Abic me nino dwe 19 April, 2019, bibedo cokke ma dong pire tek loyo i mwaka man. Gin ango ma tugo cwinywa me bedo tye i cokke man? Ngene kene ni wamito yomo cwiny Jehovah. I pwony man wabinyamo gin ma bedowa i Nipo ki cokke mukene-ni nyuto i komwa.\n^ para. 50 CAL MA I POK NGEYE: Kijolo dano milion mapol i twok lobo ducu pi kwero Cam pa Rwotwa me Otyeno\n^ para. 52 LOK I KOM CAL: Jo me gang pa omego mo ma tye i buc pi niyene gucuko cwinye kun gucone waraga. En oniang ni wigi pe owil i kome dok cwinye bene yom me winyone ni jo me gange gitye ka gwoko gennegi kadi bed lweny ki jemo tye i kabedogi.


Luka 22 ACO85 - Nino madito me Mugati ma Tobi Pe Iye ma - Bible Search\nLuka 21 Luka 23\nLudito gupiro lok i kom Yecu\n(Matayo 26.1-5; Marako 14.1-2; Jon 11.45-53)\n1-Nino madito me Mugati ma Tobi Pe Iye ma gilwoŋo Kato (Paska) onoŋo onyiko cok. 2Ajwagi madito pa Lubaŋa ki lupwony-cik gubedo ka yenyo kit yo ma myero gineke kwede; pien onoŋo gilworo lwak.\nJuda oye me dobo Yecu\n(Matayo 26.1-5; Marako 14.10-11)\n3Catan odonyo i cwiny Juda Lakeriot ma en onoŋo dano acel i kin jo apar wiye aryo-ni. 4Ocito oporo lok ki ajwagi madito pa Lubaŋa ki ludito askari me ot pa Lubaŋa, kit ma myero emiye kwede botgi. 5Cwinygi obedo yom, gucako cikke me miye lim. 6Omiyo Juda oye, ci oyenyo kare maber ma myero emiye kwede botgi ma noŋo lwak pe.\nYecu ocamo cam me Kato (Paska) kacel ki lpwonnyene\n(Matayo 26.17-25; Marako 14.12-21; Jon 13.21-30)\n7Nino me Mugati ma Tobi Pe Iye oromo, ma gitumo iye latin romo me Kato. 8Yecu ooro Petero ki Jon, kun cikogi ni, “Wucit wuyub cam me Kato piwa, wek wacam.” 9Gupenye ni, “Imito ni waciyub kwene?” 10Yecu owaco botgi ni, “Nen, ka wudonyo i gaŋ me Jerucalem, ci laco mo birwatte kwedwu kun oyeyo agulu pii; en aye wulub kore wa i ot ma en bidonyo iye, 11wutit bot won ot ni, ‘Lapwony penyi ni, Ot welo tye kwene, ka ma abicamo iye cam me Kato kacel ki lupwonnyena?’ 12Ci en binyuto botwu kicika ot malac ma malo ma gipeto, giyubo maber; wuyub kabedo kunnu.” 13Gucito gunoŋo kit macalo Yecu owaco botgi-ni, guyubo cam me Kato kunnu.\n14Ka cawa oromo, Yecu obedo piny i dog cam, kacel ki lukwena.\nAcakki lok i kom Cam pa Rwotwa\n(Matayo 26.26-30; Marako 14.22-26; 1 Kor 11.23-26)\n15Yecu owaco botgi ni, “Abedo ka paro mada me camo cam me Kato man kwedwu, ma kun pud peya aneno can; 16pien awaco botwu ni, pe dok abicamo nio ka ocobo kakare i ker pa Lubaŋa.” 17Ci otiŋo kikopo, ka doŋ orwoyo owaco ni, “Wumak man, wupok i kinwu; 18pien awaco botwu ni, nia koni pe dok abimato pig olok nio waŋ ma ker pa Lubaŋa obino.” 19Omako mugati, ka doŋ opwoyo, ci obaro iye, omiyogi kun wacci, “Man aye koma [ma gimiyo piwu, wutim kuman me po pira.” 20-Kumeno ka gucamo otum otiŋo kikopo, kun wacci, “Kikopo man aye gicikke manyen i remona ma oo piwu.] 21-Ento, nen, ŋat ma bidoba ciŋe tye kacel kweda i dog cam. 22Pien Wod pa dano cito gire kit macalo yam giciko; ento dano meno ma dobo Wod pa dano bineno can!” 23Lupwonnye gucako pennye kekengi ni, aŋa i kingi ma bitimo lok man.\nPyem pi laro dito\n24-Pyem bene ocakke i kin lupwonnye ni aŋa i kingi ma gitamo ni bedo ladit. 25-Yecu owaco botgi ni, “Luker pa Lurok gibwoyo lwakgi ki tek, jo ma tye ki twero i komgi gilwoŋogi ni lutim-ber. 26-Ento pe kit meno botwu; ŋat madit i kinwu myero odok macalo ŋat matidi, ki latel-wic myero obed macalo ŋat ma tiyo pi dano. 27Pien aŋa madit, ŋat ma bedo i dog cam, kece mono ŋat ma kelle cam? Pe ŋat ma bedo i dog cam? Ento an abedo i kinwu macalo ŋat ma tiyo pi dano.\n28“Wun aye jo ma wubedo ka ŋeta jwijwi i kare ducu ma gibedo ka tema. 29Macalo Wora omiya ker, an bene abimiyowu, 30wek wucam, wumati i dog mejana i kerra, dok wubed i wi komker kun wuŋolo kop ki kaka apar wiye aryo pa jo Icrael.\nYecu otito ni Petero bikwere woko\n(Matayo 26.31-35; Marako 14.27-31; Jon 13.36-38)\n31“Cimon, Cimon, nen Catan otyeko penyo piwu me apyeta macalo bel, 32ento alego piri ni niyeni pe odok cen. In bene ka doŋ ilokke, myero ijiŋ cwiny utmegini.” 33Petero owacce ni, “Rwot, doŋ ayubbe me cito kwedi i mabuc ki i to.” 34Yecu odokke iye ni, “Petero, awacci ni, tin twon gweno pe bikok, nio waŋ ma ikwera tyen adek ni pe iŋeya.”\nKicaa lim, opiro, ki pala lucwan\n35-Yecu openyo lupwonnyene ni, “I kare ma yam aorowu laboŋo kicaa lim, nyo opiro, kadi war, gin mo oremowu?” Gugamo ni, “Pe.” 36Ocikogi ni, “Ento koni, ŋat ma tye ki kicaa lim, myero oter, ki opiro bene kit meno. Ŋat ma pe ki pala lucwan myero ocat kanyine, wek owil kwede, 37-pien awaco botwu ni, ginacoya man myero ocobbe kakare i koma ni, ‘Gikwane kacel ki lubalo’; pien lok ma gicoyo i koma tye ka cobbe kakare.” 38Guwacce ni, “Rwot, nen, pala lucwan tye kany aryo.” En odok iye botgi ni, “Meno romo.”\nYecu olego i poto Gececemane\n(Matayo 26.36-46; Marako 14.32-42)\n39Yecu okato woko, ocito i wi got Jeituni macalo kite tye; lupwonnye gulubo kore. 40Ka oo i kabedo meno, ci owaco botgi ni, “Wuleg Lubaŋa, wek pe wudony i abita mo.” 41Opokke kwedgi ma rom ki ka ma gibayo iye lakidi, ci otumo coŋe piny, olego ni, 42“Wora, ka imito, kwany kikopo man woko ki bota, ento pe obed macalo an amito; gin ma in imito aye myero otimme.” 43Lamalaika ma oa ki i polo onen bote kun miye tek. 44Ka kun onoŋo tye ki kumo twatwal, omedde ki lega matek; omiyo kwok ocorre i kome macalo remo ma ton cwer i ŋom. 45Ka oa ki ka lega, obino bot lupwonynye, onoŋo gunino woko pi cwercwiny, 46openyogi ni, “Wunino piŋo? Wua, wuleg Lubaŋa, wek pe wudony i abita mo.”\nGimiyo Yecu i ciŋ lumonene ci gumake\n(Matayo 26.47-56; Marako 14.43-50; Jon 18.3-11)\n47Ka onoŋo Yecu pud tye ka lok, lwak gubino, kun dano ma nyiŋe Juda aye otelo wigi, en ŋat acel i kin jo apar wiye aryo-ni. Onyiko cok bot Yecu wek emote kun enoto leme. 48Ento Yecu openye ni, “Juda, in idobo Wod pa dano ki noto lem?” 49Ka jo ma i ŋete guneno gin ma mito timme, ci gupenyo ni, “Rwot, watoŋ dano ki pala lucwan?” 50Ŋat acel i kingi otoŋo opii pa ajwaka madit pa Lubaŋa, oŋuno ite malacuc woko. 51Ento Yecu owacci, “Ogik doŋ ki man keken!” Oboŋo ite, ocaŋe. 52Lacen Yecu owaco bot ajwagi madito pa Lubaŋa ki ludito pa askari me ot pa Lubaŋa, ki ludoŋo ma gubino i kome, ni, “Wubino i koma ki pala lucwan ki odoo-gu me maka macalo wubino i kom layak mo? 53-Yam abedo kwedwu jwijwi i ot pa Lubaŋa, pe wumaka. Ento koni aye karewu ki twero me colpiny.”\n(Matayo 26.57-58, 69-75; Marako 14.53-54, 66-72; Jon 18.12-18, 25-27)\n54Ci gumako Yecu, gutere, gukele i ot pa ajwaka madit pa Lubaŋa. Petero olubo kore kun tye ki cen ka mabor. 55Ka gimoko mac i dyekal, ma gubedo piny kacel, Petero bene obedo piny i kingi. 56Aŋeca mo onene kun obedo ka ma mac ocaro; ka oŋiye matek, ci owaco ni, “Dano man bene nakanen tye kacel kwede.” 57Ento Petero okwero woko kun waco ni, “Dako, pe aŋeye gira.” 58Kare okato manok, ŋat mukene onene, owacci, “In bene i ŋat acel i kingi.” Ento Petero owaco ni, “Nye, an ko!” 59Ka kare okato ma mito romo cawa acel, ŋat mukene oloko kun moko ni, “Ada, dano man nakanen tye kacel kwede; pien en Lagalilaya.” 60Ento Petero ogamo ni, “Nye, an akwiya lok ma itye ka wacone-ni.” Cutcut ma pud en waco lok man, twon gweno otugi kok. 61Rwot olokke oneno Petero. Ci Petero opo lok pa Rwot, kit macalo nene Yecu owacce ni, “Ma noŋo twon gweno peya okok tin, ibikwera woko tyen adek kulu.” 62Ci okato woko okok ki cwercwiny madwoŋ.\nGinywaro Yecu, gigoye\n(Matayo 26.67-68; Marako 14.65)\n63Jo ma gumako Yecu gunyware, gugoye; 64guboyo waŋe woko bene ki kitambara kun gipenye ni, “Ka in lanebi tuci! Aŋa mugoyi?” 65Guloko lok mukene mapol i kome, kun giyete.\nYecu ocuŋ i nyim lukiko ka pido\n(Matayo 26.59-66; Marako 14.55-64; Jon 18.19-24)\n66Ka piny doŋ oru, ludoŋo pa lwak, kacel ki ajwagi madito pa Lubaŋa ki lupwony-cik, gucokke kacel; gukele i nyim Lukikogi, guwaco ni, 67“Tit botwa ka ce in aye i Kricito ma Lubaŋa oyero.” Ento Yecu owaco botgi ni, “Ka atito botwu, wun pe wubiye; 68ka apenyowu wun pe wubidokka iye. 69Ento nia koni Wod pa dano bibedo piny i kabedo me deyo ka ŋet Lubaŋa Won Twer tuŋ lacuc.” 70Gin ducu gugamo ni, “Doŋ in i Wod pa Lubaŋa do?” Yecu ogamo ni, “Wun wuwaco ni an a en.” 71Guwaco ni, “Dok wamito caden me ŋo? Wan doŋ wawinyo piwa kenwa ki i doge kene.”


Ker pa Lubanga Obedo Gin Ango? Pingo Omyero Waleg Pire?\nDUL ME ABORO\n1. Lega mene ma ngene tutwal ma wabingiyone?\nDANO milion mapol gingeyo lega ma kilwongo ni Wonwa ma Tye i Polo, nyo Lega pa Rwotwa. Yecu otiyo ki lega man me pwonyo lukwenane kit ma myero guleg kwede. Gin ango ma en olego pire? Dok pingo lega man pire tek botwa i kare-ni?\n2. Jami adek mene ma pigi tego ma Yecu opwonyowa me lega pigi?\n2 Yecu owaco ni: “Dong wuleg kit man ni, ‘Wonwa ma tye i polo, giwor nyingi maleng. Ker meri obin; giti gin ma imito i lobo kit ma gitiyo i polo.’” (Kwan Matayo 6:9-13.) Pingo Yecu opwonyowa me lega pi jami adek magi?—Nen Lok me Giko Buk Man me 20.\n3. Ngo ma myero wange ma dok i kom Ker pa Lubanga?\n3 Dong watyeko pwonyo ni nying Lubanga kilwongo ni Jehovah. Dok bene wanyamo lok i kom yub pa Lubanga pi dano ki pi lobo. Ento, ngo kono ma Yecu onongo tye ka lok iye i kare ma owaco ni: “Ker meri obin”? Wabipwonyo gin ma Ker pa Lubanga obedo, gin ma ker meno bitimone, ki dong kit ma ker meno bilonyo kwede nying Lubanga wek obed maleng.\n4. Ker pa Lubanga obedo gin ango, dok anga ma obedo Kabakane?\n4 Jehovah oketo gamente i polo dok otyeko yero Yecu me bedo Kabakane. Baibul lwongo gamente man ni Ker pa Lubanga. Yecu aye “Rwot pa rwodi, ki Kabaka ma loyo luker ducu.” (Niyabo 17:14) Yecu twero timo jami mabeco makato laloc mo keken, dok en tye ki teko madwong makato luloc ducu kadi guribbe kacel.\n5. Ker pa Lubanga loyo loc ki kwene? Dok biloyo ngo?\n5 I nge nino pyera angwen ma kicero Yecu, en odok cen i polo. Lacen, Jehovah oketo en macalo Kabaka me ker-re. (Tic pa Lukwena 2:33) Gamente pa Lubanga biloyo lobo ki i polo. (Niyabo 11:15) Meno aye gin mumiyo Baibul lwongo Ker pa Lubanga ni “kerre me polo.”—2 Temceo 4:18.\n6, 7. Ngo ma omiyo Yecu ber loyo kabaka mo keken ma dano?\n6 Baibul wacci Yecu dit loyo kabaka mo keken ma dano pien en “pe doki bito.” (Jo Roma 6:9) Luloc ma dano ducu gito woko, ento Yecu pe bito matwal. Dong jami ducu mabeco ma Yecu bitimo piwa birii pi naka.\n7 Lok pa lanebi mo me Baibul waco ni Yecu bibedo Kabaka ma lakica dok ngolo kop atir: “Cwiny pa Rwot [Jehovah] bibedo i kome, cwiny me ryeko ki me niang, cwiny me poro lok ki me tek, cwiny me ngec ki me lworo Rwot. Cwinye bibedo yom i lworo Rwot. En pe bingolo kop pi gin ma en neno anena ki wange, nyo kadi ki ngolo kop pi lok ma en winyo awinya ki ite; ento en bingolo kop pa lucan atir.” (Icaya 11:2-4) Tika imito bedo ki kabaka ma kit meno?\n8. Wangeyo nining ni Yecu pe biloc kene?\n8 Lubanga oyero dano mogo me loc kacel ki Yecu i gamentene me polo. Me labolle, lakwena Paulo owaco bot Temceo ni: “Ka waciro can, wabibedo ka loc kacel kwede.” (2 Temceo 2:12) Jo adi ma gibiloc kacel ki Yecu?\n9. Dano adi ma gibiloc kacel ki Yecu? Lubanga ocako yerogi awene?\n9 Kit ma wapwonyo kwede i Dul me 7, kimiyo ginanyuta bot lakwena Jon, ci en oneno Kabaka Yecu i polo kacel ki jo 144,000 ma gibiloc kwede. Angagi ma gubedo jo 144,000? Jon otito ni “gicoyo nyinge [Yecu] ki nying Wonne woko i tur nyimgi.” Dok en omedo ni: “Gin jo ma lubo Latin romo ka ma en woto iye ducu. Jo magi aye gin jo ma gikokogi ki i kin dano ducu.” (Kwan Niyabo 14:1, 4.) Jo 144,000 magi gubedo Lukricitayo ma lugen ma Lubanga oyero me ‘loyo lobo’ kacel ki Yecu. Ka guto, ci kicerogi me kwo i polo. (Niyabo 5:10) Nicakke wa i kare pa lukwena, Jehovah obedo ka yero Lukricitayo ma lugen wek gubed i kin luker 144,000 magi.\n10. Pingo obedo yub me mar ni Jehovah oyero Yecu kacel ki jo 144,000 me loyo dano?\n10 Jehovah paro piwa tutwal, mumiyo en oketo yub ni dano mogo gubed luloc kacel ki Yecu. Yecu bibedo laloc maber pien en ngeyowa maber. En ngeyo ngo ma bedo dano ki deno can obedo. Paulo owaco ni Yecu paro piwa, en “winyo arem kacel kwedwa pi gorowa,” dok “bene Catan yam obite i yo ducu calo wan.” (Jo Ibru 4:15; 5:8) Jo 144,000 bene gingeyo ngo ma kwo calo dano obedo. Gin bene gucanne ki roc kacel ki two. Pi man, watwero bedo labongo akalakala ni Yecu kacel ki jo 144,000 gibiniang kit ma wan dano wawinyo kwede ki pekki mapol ma watye ka kanyone.\n11. Pingo Yecu opwonyo lupwonyene me lega pi miti pa Lubanga wek otimme i polo?\n11 Yecu opwonyo lukwenane me lega pi miti pa Lubanga wek otimme i polo. Pingo? Wapwonyo i Dul me 3 ni, Catan Larac-ci ojemo i kom Jehovah. I nge jemo pa Catan, Jehovah oweko Catan ki lumalaika ma pe lugen nyo jogi, me bedo i wi polo kong pi kare mo. Man te lokke ni pe lumalaika ducu ma gitye i polo onongo gitimo miti pa Lubanga. I Dul me 10, wabipwonyo lok i kom Catan ki jogine.\n12. Jami aryo mene ma pigi tego ma otimme ma kitito pigi i Niyabo 12:10?\n12 Baibul tito ni cutcut ma kiketo Yecu macalo Kabaka me Ker pa Lubanga, en onongo bicito ka lweny i kom Catan. (Kwan Niyabo 12:7-10.) Tyeng me 10 tito jami aryo ma pigi tego ma otimme. Ker pa Lubanga i te loc pa Yecu Kricito ocako loc, ci kibolo Catan woko ki i polo wa piny i lobo. Kit ma wabipwonyo kwede, jami magi dong gutimme woko.\n13. Gin ango ma otimme i polo i kare ma kibolo Catan woko?\n13 Baibul tito yomcwiny pa lumalaika ma lugen i kare ma dong kibolo Catan ki jogine woko ki i polo. Wakwano ni: “Bed ki yomcwiny, in polo, ki wun bene ma wubedo iye!” (Niyabo 12:12) Polo dong tye ki kuc ki ribbe kombeddi-ni pien jo ducu ma gitye kunnu gitimo miti pa Lubanga.\nPeko omedde i wi lobo nicakke ma kibolo Catan ki jogine woko ki i polo. Pekki magi dong cok gik\n14. Ngo ma tye ka timme i lobo pien ni kibolo Catan woko ki i polo?\n14 Ento kwo i lobo kany dok pat mada. Jami maraco mapol tye ka timme i kom dano “pien Ladot dong olor obino woko piny” dok en “tye ki akemo madwong, pien ngeyo ni karene tye manok!” (Niyabo 12:12) Catan tye mager atika. Kityeko bolle woko ki i polo, dok ngeyo ni kicok jwero en woko. En tye ka timo jami maraco me kelo ayelayela, arem, ki deno can i wi lobo ducu.\n15. Lubanga tye ki yub ango pi lobo-ni?\n15 Ento yub pa Lubanga pi lobo peya olokke. En pud mito ni dano ma pe ki roc gukwo i paradic i lobo pi naka. (Jabuli 37:29) Dong, Ker pa Lubanga bitimo man nining?\n16, 17. Daniel 2:44 tittiwa gin ango i kom Ker pa Lubanga?\n16 Lok pa lanebi ma tye i Daniel 2:44 waco ni: “Dok i kare pa luker meno Lubanga me polo biketo Ker mukene ma ri nakanaka ma pe gitwero balone, kadi dit me locce bene pe gibiweko i cing rok mukene. Ker meno manyen-ni bituro ker magi ducu ngido woko matitino, ci tyekogi woko ducu, en aye dong bicung bedo matwal.” Ngo ma lok pa lanebi man pwonyowa i kom Ker pa Lubanga?\n17 Mukwongo, tittiwa ni Ker pa Lubanga onongo bicako loc “i kare pa luker meno.” Man te lokke ni Ker pa Lubanga onongo bicako loc ma gamente pa dano pud gitye ka loyo lobo. Me aryone, tito botwa ni Ker pa Lubanga birii pi naka dok pe kibilokone ki gamente mukene. Me adekke, lweny bitimme i kin Ker pa Lubanga ki gamente me lobo man. Ker pa Lubanga biloyo lweny ci dong bibedo gamente acel keken ma loyo lobo ducu. Ka dong, dano bibedo i te gamente maber pud dong loyo.\n18. Lweny me agikki ma bibedo tye i kin Ker pa Lubanga ki gamente me lobo-ni kilwongo ningo?\n18 Ker pa Lubanga bicako loyo lobo nining? Ma peya lweny me agikki ma kilwongo ni Armagedon ocakke, jogi gibibwolo ‘luker me wi lobo ducu, me cokogi kacel pi mony i nino madit pa Lubanga Won Twer Ducu.’ Ada, lweny bibedo tye i kin gamente pa dano ki Ker pa Lubanga, ento Ker pa Lubanga aye biloyone.—Niyabo 16:14, 16; nen Lok me Giko Buk Man me 10.\n19, 20. Pingo wamito ni Ker pa Lubanga aye olo lobo-ni?\n19 Pingo wamito Ker pa Lubanga? Wamito Ker pa Lubanga olo pi tyen lok adek. Me acel, wan wabedo dano ma luroc, pi man watwo dok wato. Ento Baibul tito ni i te loc pa Lubanga, dano bikwo pi naka. I adane, Jon 3:16 waco ni: “Lubanga con omaro lobo kumeno, omiyo iye Wode acel keken, wek dano ducu ma ye en owek to, ento obed ki kwo ma pe tum.”\n20 Tyen lok me aryo mumiyo wamito Ker pa Lubanga en aye ni, jo maraco gitye ma gurumowa dyere. Jo mapol giloko lok goba, gikwalo kwo, dok bene gitimo tim tarwang. Wan pe watye ki kero me kwanyogi woko, ento Lubanga bitimone. Jo ma gitimo jami maraco kibijwerogi woko i lweny me Armagedon. (Kwan Jabuli 37:10.) Tyen lok me adek mumiyo wamito Ker pa Lubanga aye ni gamente pa dano goro, ger, dok opong ki camucana. Gamente magi pe gitye ki miti me konyo dano wek gulub cik pa Lubanga. Baibul waco ni “dano ma tye ki twero loyo jo mukene ki tek.”—Latitlok 8:9.\n21. Ker pa Lubanga bimiyo miti pa Lubanga cobbe i lobo nining?\n21 I nge lweny me Armagedon, Ker pa Lubanga bimiyo miti pa Lubanga cobbe i lobo. Me labolle, bijwero Catan ki jogine woko ducu. (Niyabo 20:1-3) Motmot, dano ducu bibedo ki yotkom dok to bibedo pe. Pi ginkok-ki, dano ducu ma lugen gibikwo i Paradic pi naka. (Niyabo 22:1-3) Ker-ri biweko kilonyo nying Lubanga. Man tyen lokke ngo? Tyen lokke ni ka gamente pa Lubanga ocako loyo lobo, dano ducu biworo nying Jehovah.—Nen Lok me Giko Buk Man me 21.\nYECU ODOKO KABAKA AWENE?\n22. Wangeyo nining ni Yecu pe odoko Kabaka i kare ma en tye i lobo nyo cutcut ma en ocito i polo?\n22 Yecu opwonyo lulub kore me lega ni: “Ker meri obin.” Man onyuto atir ka maleng ni gamente pa Lubanga onongo bibino i anyim. Jehovah onongo kong biketo gamentene ka dong keto Yecu macalo Kabaka. Mono Yecu odoko Kabaka cutcut i nge cito i polo? Pe, en onongo myero kong okur. I nge kare mo ma Yecu ocer, Petero gin ki Paulo gunyuto man ka maleng i kare ma gutito ni lok pa lanebi ma nonge i Jabuli 110:1 ocobbe i kom Yecu. I lok pa lanebi man, Jehovah owaco ni: “Bed i ngeta tung acuc i kabedo me deyo, nio ka abimiyo lukworri doko kom laten tyeni.” (Tic pa Lukwena 2:32-35; Jo Ibru 10:12, 13) Yecu onongo bikuro pi kare ma rom mene ma peya Jehovah okete macalo Kabaka?\nKer pa Lubanga bimiyo miti pa Lubanga cobbe i lobo\n23. (a) Awene ma Yecu ocako loc macalo Kabaka me gamente pa Lubanga? (b) Wabinyamo gin ango i dul ma lubo man?\n23 Pi mwaki mapol ma peya mwaka 1914 oromo, gurup pa Lukricitayo mo manok guniang ni mwaka meno bibedo mwaka ma pire tek ma lubbe ki lok pa lunebi me Baibul. Jami ma obedo ka timme i lobo cakke i 1914 omoko ni lokgi-ni onongo tye kakare. Yecu ocako loc macalo Kabaka i mwaka meno. (Jabuli 110:2) Cutcut i ngeye, kibolo Catan woko i lobo, dok kombeddi “karene tye manok.” (Niyabo 12:12) I dul ma lubo man, wabineno jami ma nyuto ni watye ka kwo i kare meno. Wabipwonyo bene ni cokcok-ki Ker pa Lubanga bimiyo miti pa Lubanga cobbe i lobo.—Nen Lok me Giko Buk Man me 22.\nLOK ADA ME 1: KER PA LUBANGA OBEDO GAMENTE KIKOME\n“Ker meri obin; giti gin ma imito i lobo kit ma gitiyo i polo.”—Matayo 6:9-13\nKer pa Lubanga, nyo gamentene, biloyo lobo ki i polo.\nYecu obedo Kabaka me Ker pa Lubanga.\nNiyabo 14:1, 4\nJo 144,000 gibiloc kacel ki Yecu ki i polo.\nJo Ibru 4:15; 5:8\nYecu kacel ki jo 144,000 giniang kit ma wawinyo kwede ki pekki ma walwenyo kwede.\nLOK ADA ME 2: YECU BIBEDO LALOC MA PUD DONG BER LOYO\n“En bingolo kop pa lucan atir.”—Icaya 11:4\nPingo Yecu aye ngat maber loyo me bedo Kabaka me Ker pa Lubanga?\nJo Roma 6:9\nLuloc ma dano ducu gito woko, ento Yecu pe bito matwal. Dong jami ducu mabeco ma Yecu bitimo piwa birii pi naka.\nYecu twero timo jami mabeco makato laloc mo keken. En tye ki teko madwong makato luloc ducu kadi guribbe kacel. En lakica dok ngolo kop atir.\nLOK ADA ME 3: KER PA LUBANGA BIMIYO MITI PA LUBANGA COBBE I LOBO\n“Lubanga me polo biketo ker mukene ma ri nakanaka ma pe gitwero balone.”—Daniel 2:44\nGin ango ma Ker-ri dong otyeko cobone? Ngo ma bitimone i anyim?\nI kare ma kiketo Yecu macalo Kabaka i mwaka 1914, cutcut en obolo Catan woko ki i polo wa piny i lobo kany. Man aye gin mumiyo peko, arem, ki can onya i wi lobo ducu.\nLatitlok 8:9; Niyabo 16:16\nI lweny me Armagedon, Ker pa Lubanga bityeko gamente pa dano ducu ma giger dok gimaro camucana.\nLutim tim maraco gibityekogi woko.\nI kare ma Ker pa Lubanga biloyo lobo, pe tye ngat mo ma kome bibedo lit nyo ma bito dok dano ducu gibiworo nying Lubanga.